HR Službeni list Europske unije 17

32003R2042



SLUŽBENI LIST EUROPSKE UNIJE

UREDBA KOMISIJE (EZ) br. 2042/2003

od 20. studenoga 2003.

o kontinuiranoj plovidbenosti zrakoplova i aeronautičkih proizvoda, dijelova i uređaja, te o odobravanju organizacija i osoblja uključenih u te poslove

(Tekst značajan za EGP)

KOMISIJA EUROPSKIH ZAJEDNICA,

uzimajući u obzir Ugovor o osnivanju Europske zajednice,

uzimajući u obzir Uredbu (EZ) br. 1592/2002 Europskog parlamenta i Vijeća od 15. srpnja 2002. o zajedničkim pravilima u području civilnog zrakoplovstva i osnivanju Europske agencije za sigurnost zračnog prometa (1), (dalje u tekstu „Osnovna uredba”), a posebno njezine članke 5. i 6.,

budući da:

(1) Osnovnom se uredbom utvrđuju zajednički osnovni zahtjevi za pružanje visoke jedinstvene razine sigurnosti civilnog zrakoplovstva i zaštite okoliša; njome se od Komisije traži donošenje potrebnih provedbenih pravila kako bi se osigurala njihova jedinstvena primjena; ona osniva Europsku agenciju za sigurnost zračnog prometa (dalje u tekstu „Agencija”) koja bi Komisiji pomagala pri pripremi takvih provedbenih pravila.

(2) Postojeći zahtjevi zrakoplovstva u području održavanja kako je navedeno u Dodatku II. Uredbi Vijeća (EEZ) br. 3922/91 (2) ukidaju se 28. rujna 2003.

(3) Potrebno je donijeti zajedničke tehničke zahtjeve i upravne postupke kako bi se zajamčila kontinuirana plovidbenost aeronautičkih proizvoda, dijelova i uređaja podložno Osnovnoj uredbi.

(4) Od organizacija i osoblja uključenih u održavanje proizvoda, dijelova i uređaja treba se zahtijevati da ispunjavaju određene tehničke zahtjeve kako bi pokazali svoju sposobnost i sredstva za izvršavanje svojih obveza i s tim povezanih prava; Komisija mora donijeti mjere za utvrđivanje uvjeta za izdavanje, održavanje, izmjene, privremeno ili trajno oduzimanje potvrda kojima se potvrđuje takva sukladnost.

(5) Potreba za osiguravanjem jedinstvenosti primjene zajedničkih tehničkih zahtjeva na području kontinuirane plovidbenosti aeronautičkih dijelova i uređaja zahtijeva od nadležnih tijela da slijede zajedničke postupke za ocjenu sukladnosti s tim zahtjevima; Agencija mora pripremiti certifikacijske specifikacije kako bi omogućila potrebnu regulatornu jedinstvenost.

(6) Zrakoplovnoj je industriji i vlastima država članica potrebno osigurati dovoljno vremena za prilagodbu novom regulatornom okviru; također je potrebno potvrditi stalnu valjanost potvrda izdanih prije stupanja ove Uredbe na snagu, u skladu s člankom 57. Osnovne uredbe.

(7) Mjere predviđene ovom Uredbom u skladu su s mišljenjem Agencije (3) u skladu s člankom 12. stavkom 2. točkom (b) i člankom 14. stavkom 1. Osnovne uredbe.

(8) Mjere predviđene ovom Uredbom u skladu su s mišljenjem Odbora Europske agencije za sigurnost zračnog prometa (4) osnovanim u skladu s člankom 54. stavkom 3. Osnovne uredbe,

DONIJELA JE OVU UREDBU:

Članak 1.

Cilj i područje primjene

1. Ovom se Uredbom utvrđuju zajednički tehnički zahtjevi i administrativni postupci za osiguravanje kontinuirane plovidbenosti zrakoplova, uključujući i sve sastavne dijelove za ugradnju u zrakoplov, koji je:

(a) registriran u nekoj državi članici; ili

(b) registriran u nekoj trećoj zemlji i koristi ga operator za kojeg neka država članica osigurava nadzor operacija.

2. Stavak 1. se ne primjenjuje na zrakoplove, za koje je regulatorni sigurnosni nadzor prenesen u neku treću zemlju i koje ne koristi operator iz Zajednice ili na zrakoplove iz Priloga II. Osnovnoj uredbi.

3. Odredbe ove Uredbe vezane uz komercijalni zračni prijevoz primjenjive su na licencirane zračne prijevoznike kako je definirano pravom Zajednice.

Članak 2.

Definicije

U okviru područja primjene Osnovne uredbe primjenjuju se sljedeće definicije:

(a) „zrakoplov” znači svaka naprava koja se može održati u atmosferi zbog reakcije zraka osim reakcije zraka u odnosu na površinu zemlje;

(b) „osoblje koje izdaje potvrde” znači osoblje odgovorno za vraćanje zrakoplova ili sastavnog dijela u uporabu nakon održavanja;

(c) „sastavni dio” znači bilo koji motor, elisa, dio ili uređaj;

(d) „kontinuirana plovidbenost” znači svi postupci koji osiguravaju da zrakoplov, u bilo koje vrijeme svog radnog vijeka, ispunjava važeće zahtjeve za plovidbenost i u stanju je za sigurno prometovanje;

(e) „JAA” znači „Zajedničke zrakoplovne vlasti”;

(f) „JAR” znači „Zahtjevi zajedničkih zrakoplovnih vlasti”;

(g) „velik zrakoplov” znači zrakoplov razvrstan kao zrakoplov s najvećom uzletnom masom većom od 5 700 kg ili višemotorni helikopter;

(h) „održavanje” znači pojedinačni postupak ili kombinacija sljedećih postupaka: remont, popravak, pregled, zamjena, preinaka ili otklanjanje kvara na zrakoplovu ili sastavnim dijelovima, s izuzetkom pretpoletnog pregleda;

(i) „organizacija” znači fizička osoba, pravna osoba ili dio pravne osobe. Takva organizacija može biti osnovana na više lokacija od jedne, bilo unutar područja neke države članice ili ne;

(j) „pretpoletni pregled” znači pregled koji se izvodi prije leta kako bi se zajamčilo da je zrakoplov sposoban za namjeravani let.

Članak 3.

Zahtjevi za kontinuiranu plovidbenost

1. Kontinuirana plovidbenost zrakoplova i sastavnih dijelova zajamčena je u skladu s odredbama Priloga I.

2. Organizacije i osoblje uključeni u kontinuiranu plovidbenost zrakoplova i sastavnih dijelova, uključujući održavanje, moraju ispunjavati odredbe Priloga I. i, gdje je to primjenjivo, one utvrđene u člancima 4. i 5.

3. Iznimno od odredaba stavka 1. kontinuirana plovidbenost zrakoplova, za koji je izdana dozvola za letenje, ne uzimajući u obzir pravo Zajednice, zajamčena je na temelju nacionalnih propisa države registracije.

Članak 4.

Odobrenja organizacije za održavanje

1. Organizacije uključene u održavanje velikih zrakoplova ili zrakoplova koji se koriste u komercijalnom zračnom prijevozu, te sastavnih dijelova namijenjenih za ugradnju u zrakoplov, odobravaju se u skladu s odredbama Priloga II.

2. Ovlaštenje za održavanje koje je izdala ili priznala država članica u skladu sa zahtjevima i postupcima JAA-a i koje važi prije stupanja ove Uredbe na snagu smatra se izdanim u skladu s ovom Uredbom. U tu svrhu, iznimno od odredaba iz dijela 145.B.50.(2) Priloga II., nalazi 2. stupnja koji se odnose na razlike između JAR-a 145. i Priloga II. mogu se zaključiti u roku od jedne godine. Potvrde o vraćanju zrakoplova u uporabu i ovlaštene potvrde o vraćanju zrakoplova u uporabu, koje je izdala organizacija ovlaštena prema zahtjevima JAA-a tijekom tog jednogodišnjeg razdoblja, smatraju se izdanim prema ovoj Uredbi.

3. Osoblje osposobljeno za provođenje i/ili nadzor kontinuirane plovidbenosti ispitivanjima konstrukcija zrakoplova i/ili sastavnih dijelova bez razaranja, u skladu sa standardima koje je neka država članica priznala prije stupanja ove Uredbe na snagu, a koji osiguravaju istovjetnu razinu osposobljenosti, može nastaviti s provođenjem i/ili nadzorom takvih ispitivanja.

Članak 5.

Ovlašteno osoblje

1. Ovlašteno osoblje mora biti osposobljeno u skladu s odredbama Priloga III., osim kako je predviđeno u odredbama M.A.607.(b) i M.A.803. Priloga I. i odredbama 145.A30.(j) Priloga II. i u Dodatku IV. Prilogu II.

2. Dozvola za održavanje zrakoplova i moguća tehnička ograničenja vezana uz tu dozvolu, koju je izdala ili priznala neka država članica u skladu sa zahtjevima i postupcima JAA-a, a koja je valjana u vrijeme stupanja ove uredbe na snagu, smatra se izdanom u skladu s ovom Uredbom.

Članak 6.

Zahtjevi za organizaciju za osposobljavanje

1. Organizacije za osposobljavanje osoblja iz članka 5. moraju biti odobrene u skladu s Prilogom IV. tako da imaju pravo:

(a) provoditi priznato osnovno osposobljavanje; i/ili

(b) provoditi priznato osposobljavanje za tip; te

(c) provoditi ispite; te

(d) izdavati potvrde o osposobljavanju.

2. Ovlaštenje organizacije za osposobljavanje iz održavanja, koje je izdala ili priznala neka država članica u skladu sa zahtjevima i postupcima JAA-a i koje je valjano u trenutku stupanja ove Uredbe na snagu, smatra se izdanim u skladu s ovom Uredbom. U tu svrhu, iznimno od odredaba iz dijela 147.B.130.(b) Priloga IV., nalazi 2. stupnja koji se odnose na razlike između JAR-a 147. i Priloga IV. mogu se zaključiti u roku od jedne godine.

Članak 7.

Stupanje na snagu

1. Ova Uredba stupa na snagu na sljedećeg dana od dana objave u Službenom listu Europske unije.

2. Iznimno od odredaba stavka 1., odredbe Priloga I., osim odjeljaka M.A.201.(h) (2) i M.A.708.(c), važe od 28. rujna 2005.

3. Iznimno od odredaba stavaka 1. i 2., države članice mogu odlučiti ne primjenjivati:

(a) odredbe Priloga I. na zrakoplove koji nisu uključeni u komercijalni zračni prijevoz, do 28. rujna 2008.;

(b) odredbe Priloga I.(I.) na zrakoplove uključene u komercijalni zračni prijevoz, do 28. rujna 2008.;

(c) sljedeće odredbe Priloga II., do 28. rujna 2006.: — 145.A.30.(e), elementi ljudskog čimbenika, — 145.A.30.(g) kako se primjenjuje na velike zrakoplove s najvećom uzletnom masom većom od 5 700 kg, — 145.A.30.(h) (1) kako se primjenjuje na zrakoplove s najvećom uzletnom masom većom od 5 700 kg, — 145.A.30.(j) (1), Dodatak IV., — 145.A.30.(j) (2), Dodatak IV.;

(d) sljedeće odredbe Priloga II., do 28. rujna 2008.: — 145.A.30.(g) kako se primjenjuje na zrakoplove s najvećom uzletnom masom od 5 700 kg ili manjom, — 145.A.30.(h) (1) kako se primjenjuje na zrakoplove s najvećom uzletnom masom od 5 700 kg ili manjom, — 145.A.30.(h)(2);

(e) odredbe Priloga III., kako se primjenjuju na zrakoplove s najvećom uzletnom masom iznad 5 700 kg do 28. rujna 2005.;

(f) odredbe Priloga III., kako se primjenjuju na zrakoplove s najvećom uzletnom masom od 5 700 kg ili manjom do 28. rujna 2006.

4. Države članice mogu izdavati odobrenja s ograničenim trajanjem s obzirom na Prilog II. i Prilog IV. do 28. rujna 2005.

5. Kada država članica bude primjenjivala odredbe stavaka 3. ili 4., ona o tome mora obavijestiti Komisiju i Agenciju.

6. Agencija ocjenjuje učinak odredbi Priloga I. na ovu Uredbu s obzirom na davanje mišljenja Komisiji, uključujući moguće izmjene Priloga I., prije 28. ožujka 2005.

Ova je Uredba u cijelosti obvezujuća i izravno se primjenjuje u svim državama članicama. Sastavljeno u Bruxellesu 20. studenoga 2003. Za Komisiju Loyola DE PALACIO Potpredsjednica

(1) SL L 240, 7.9.2002., str. 1. Uredba kako je zadnje izmijenjena Uredbom Komisije (EZ) br. 1701/2003 (SL L 243, 27.9.2003., str. 5.).

(2) SL L 373, 31.12.1991., str. 4. Uredba kako je zadnje izmijenjena Uredbom Komisije (EZ) br. 2871/2000 (SL L 333, 29.12.2000., str. 47.).

(3) Mišljenje Europske agencije za sigurnost zračnog prometa 1/2003, 1. rujna 2003.

(4) Mišljenje Odbora Europske agencije za sigurnost zračnog prometa, 23. rujna 2003.

PRILOG I.

(Dio M)

M.1.

U smislu ovog dijela, nadležno je tijelo:

1. za nadzor nad kontinuiranom plovidbenosti pojedinačnog zrakoplova i izdavanje potvrda o provjeri plovidbenosti tijelo koje je imenovala država članica u kojoj je izvršena registracija;

2. za nadzor nad organizacijom za održavanje kako je utvrđeno u dijelu M.A. poddijelu F, i. tijelo koje je imenovala država članica u kojoj se nalazi glavno mjesto poslovanja te organizacije; ii. Agencija, ako se organizacija nalazi u nekoj trećoj zemlji;

3. za nadzor nad organizacijom za vođenje kontinuirane plovidbenosti kako je utvrđeno u dijelu M.A. poddijelu G, i. tijelo koje je imenovala država članica u kojoj se nalazi glavno mjesto poslovanja te organizacije ako odobrenje nije uključeno u potvrdu zračnog prijevoznika; ii. tijelo koje je imenovala država članica operatora ako je odobrenje uključeno u potvrdu zračnog prijevoznika; iii. Agencija, ako ta organizacija ima sjedište u nekoj trećoj zemlji;

4. za odobrenje programa održavanja, i. tijelo koje je imenovala država članica u kojoj je izvršena registracija; ii. u slučaju komercijalnog zračnog prijevoza, kada se država članica operatora razlikuje od države članice u kojoj je izvršena registracija, tijelo koje su imenovale gornje dvije države prije odobrenja programa održavanja.

ODJELJAK A

TEHNIČKI ZAHTJEVI

PODDIO A

OPĆENITO

M.A.101. Područje primjene

U ovom se dijelu utvrđuju mjere koje je potrebno poduzeti kako bi se zajamčila plovidbenost, uključujući održavanje. U njemu se također utvrđuju uvjeti koje trebaju zadovoljiti osobe ili organizacije uključene u vođenje kontinuirane plovidbenosti.

PODDIO B

ODGOVORNOST

M.A.201. Odgovornosti

(a) Vlasnik je odgovoran za kontinuiranu plovidbenost zrakoplova te mora osigurati da se let ne provodi ako: 1. zrakoplov nije održavan u stanju plovidbenosti te; 2. bilo koja operativna oprema i oprema za hitni slučaj nije ispravno ugrađena i upotrebljiva ili nije jasno označena kao neispravna te; 3. svjedodžba o plovidbenosti nije valjana te; 4. se održavanje zrakoplova ne obavlja u skladu s odobrenim programom održavanja kako je utvrđeno u dijelu M.A. 302.

(b) Kad se zrakoplov daje u najam, odgovornosti vlasnika prenose se na najmoprimca ako: 1. je najmoprimac naveden u dokumentu registracije ili; 2. detaljno naznačen u ugovoru o najmu. Kada se u ovom dijelu govori o „vlasniku”, termin vlasnik odnosi se na vlasnika ili najmoprimca, kako je primjenjivo.

(c) Svaka osoba ili organizacija koja provodi održavanje odgovorna je za obavljene poslove.

(d) Zapovjednik zrakoplova ili, u slučaju komercijalnog zračnog prijevoza, operator, odgovoran je za zadovoljavajuće obavljanje pretpoletnog pregleda. Taj pregled mora obaviti pilot ili druga osposobljena osoba, ali ga ne mora obaviti odobrena organizacija za održavanje ili osoblje koje izdaje potvrde iz dijela 66.

(e) Kako bi se ispunile odgovornosti iz stavka (a), vlasnik zrakoplova može ugovoriti poslove vezane uz kontinuiranu plovidbenost s odobrenom organizacijom za vođenje kontinuirane plovidbenosti kako je utvrđeno u dijelu M.A. poddijelu G (dalje u tekstu: odobrena organizacija za vođenje kontinuirane plovidbenosti) u skladu s Dodatkom I. U tom slučaju organizacija za vođenje kontinuirane plovidbenosti preuzima odgovornost za uspješno provođenje tih poslova.

(f) U slučaju velikih zrakoplova, kako bi se ispunile odgovornosti iz stavka (a), vlasnik zrakoplova mora zajamčiti da poslove vezane uz kontinuiranu plovidbenost provodi odobrena organizacija za vođenje kontinuirane plovidbenosti. Mora biti sastavljen pisani ugovor u skladu s Dodatkom I. U tom slučaju organizacija za vođenje kontinuirane plovidbenosti preuzima odgovornost za uspješno izvođenje tih poslova.

(g) Održavanje velikih zrakoplova, zrakoplova koji se koriste u komercijalnom zračnom prijevozu i sastavnih dijelova za te zrakoplove provodi organizacija za održavanje odobrena prema dijelu 145.

(h) U slučaju komercijalnog zračnog prijevoza operator je odgovoran za kontinuiranu plovidbenost zrakoplova kojima upravlja i mora: 1. imati odobrenje, kao dio potvrde za zračnog operatora izdane od nadležnog tijela, u skladu s dijelom M.A. poddijelom G za zrakoplove kojima upravlja; te 2. imati odobrenje u skladu s dijelom 145. ili ugovoriti takvu organizaciju; te 3. zajamčiti sukladnost sa stavkom (a).

(i) Kad neka država članica od operatora traži da, osim za komercijalni zračni prijevoz, posjeduje i potvrdu za svoje operativne aktivnosti, on treba: 1. imati odgovarajuće odobrenje, prema dijelu M.A. poddijelu G, za vođenje kontinuirane plovidbenosti zrakoplova kojima upravlja ili ugovoriti takvu organizaciju; te 2. imati odgovarajuće odobrenje u skladu s dijelom M.A. poddijelom F ili s dijelom 145. ili ugovoriti takvu organizaciju; te 3. zajamčiti da je stavak (a) zadovoljen.

(j) Vlasnik/operator je odgovoran da nadležnom tijelu odobri pristup do organizacija/zrakoplova kako bi ocijenilo stalnu sukladnost s tim dijelom.

M.A.202. Izvještavanje o događajima

(a) Sve osobe ili organizacije odgovorne prema dijelu M.A.201. moraju podnositi izvještaj državi registracije, organizaciji odgovornoj za projektiranje tipa ili dodatno projektiranje tipa i, ako je primjenjivo, državi članici iz koje je operator, o svakom ustanovljenom stanju zrakoplova ili sastavnom dijelu koje ozbiljno ugrožava sigurnost leta.

(b) Izvještaji moraju biti sastavljeni na način koji je utvrdila Agencija i sadržavati sve relevantne informacije o stanju s kojim je upoznata ta osoba ili organizacija.

(c) Kada neka osoba ili organizacija koja održava zrakoplov sklopi ugovor s vlasnikom ili operatorom o izvođenju održavanja, ta osoba ili organizacija koja održava zrakoplov mora također podnijeti izvještaj vlasniku, operatoru ili organizaciji za vođenje kontinuirane plovidbenosti o svakom takvom stanju koje utječe na zrakoplov vlasnika ili operatora ili njegov sastavni dio.

(d) Izvještaji se izrađuju čim je to izvedivo, ali u svakom slučaju u roku od 72 sata nakon što je ta osoba ili organizacija ustanovila stanje na koje se taj izvještaj odnosi.

PODDIO C

KONTINUIRANA PLOVIDBENOST

M.A.301. Zadaci za kontinuiranu plovidbenost

Kontinuirana plovidbenost zrakoplova i upotrebljivost operativne opreme i opreme za slučaj opasnosti jamči se:

1. izvođenjem pretpoletnog pregleda;

2. otklanjanjem svih kvarova i oštećenja koji utječu na siguran rad prema službeno priznatom standardu uz uzimanje u obzir, za sve velike zrakoplove ili zrakoplove koji se koriste za komercijalni zračni prijevoz, popisa minimalne opreme i popisa odstupanja od konfiguracije ako je to primjenjivo na dotični tip zrakoplova;

3. izvođenjem cjelokupnog održavanja, u skladu s odobrenim programom održavanja zrakoplova prema dijelu M.A.302.;

4. za sve velike zrakoplove ili zrakoplove koji se koriste za komercijalni zračni prijevoz, analizom djelotvornosti Odobrenog programa održavanja zrakoplova prema dijelu M.A.302.;

5. provođenjem svih primjenjivih: i. naredbi o plovidbenosti; ii. operativnih uredbi koje imaju učinak na kontinuiranu plovidbenost; iii. zahtjeva za kontinuiranu plovidbenost koje je utvrdila Agencija; iv. mjera koje donese nadležno tijelo pri neposrednom reagiranju na problem vezan uz sigurnost;

6. izvođenjem preinaka i popravaka u skladu s dijelom M.A.304.;

7. uvođenjem izvedbene politike za neobavezne preinake i/ili preglede, za sve velike zrakoplove ili zrakoplove koji se koriste za komercijalni zračni prijevoz;

8. izvođenjem probnih letova prema potrebi.

M.A.302. Program održavanja

(a) Svaki zrakoplov održava se u skladu s programom održavanja koji je odobrilo nadležno tijelo, a koji se u određenim vremenskim razmacima pregledava i na odgovarajući način izmjenjuje.

(b) Program održavanja i sve naknadne izmjene odobrava nadležno tijelo.

(c) Programom održavanja potrebno je osigurati usklađenost s: 1. uputama za kontinuiranu plovidbenost koje su izdali nositelji potvrde za tip i nositelji dodatne potvrde za tip i svaka druga organizacija koja u skladu s dijelom 21. objavljuje takve podatke; ili 2. uputama koje je izdalo nadležno tijelo, ako su različite od podstavka 1. ili u odsutnosti posebnih preporuka; ili 3. uputama koje je utvrdio vlasnik ili operator, a odobrilo nadležno tijelo, ako su različite od podstavaka 1. i 2.

(d) Program održavanja sadrži podatke, uključujući one o učestalosti, o cjelokupnom održavanju koje se treba izvršiti, uključujući sve posebne zadatke vezane uz određene operacije. Program treba obuhvaćati program pouzdanosti kada se program održavanja temelji na: 1. logici Skupine za upravljanje održavanja ili; 2. uglavnom na praćenju stanja.

(e) Kada kontinuiranom plovidbenosti zrakoplova upravlja organizacija iz dijela M.A. poddijela G, program održavanja i njegove izmjene mogu biti odobreni postupkom programa održavanja koji je takva organizacija utvrdila (dalje u tekstu neizravno odobrenje).

M.A.303. Naredbe o plovidbenosti

Svaka primjenjiva naredba o plovidbenosti mora se izvoditi u okviru zahtjeva te naredbe o plovidbenosti, osim ako Agencija nije odredila drukčije.

M.A.304. Podaci za preinake i popravke

Oštećenja se procjenjuju, a preinake i popravci provode uz korištenje podataka koje je odobrila Agencija ili odobrena organizacija za projektiranje prema dijelu 21., kako je prikladno.

M.A.305. Sustav evidentiranja kontinuirane plovidbenosti zrakoplova

(a) Po okončanju bilo kakvog održavanja u evidenciju o kontinuiranoj plovidbenosti zrakoplova unosi se s tim povezana potvrda o vraćanju u uporabu prema dijelu M.A.801. Svaki se unos obavlja čim je to izvedivo, ali ni u kojem slučaju kasnije od 30 dana nakon datuma postupka održavanja.

(b) Evidenciju o kontinuiranoj plovidbenosti zrakoplova čine, prema potrebi, knjige zrakoplova, knjiga(-e) motora ili kontrolne kartice modula motora, knjiga(-e) elise i kontrolne kartice, za svaki sastavni dio s ograničenim vremenom trajanja te tehnički dnevnik operatora.

(c) Tip zrakoplova i registracijska oznaka, datum, zajedno s ukupnim vremenom letenja i/ili ciklusima letenja i/ili brojem slijetanja, prema potrebi se unose u knjige zrakoplova.

(d) Evidencija o kontinuiranoj plovidbenosti zrakoplova sadrži sljedeće: 1. status naredbi o plovidbenosti i mjera koje zahtijeva nadležno tijelo pri neposrednom reagiranju na sigurnosni problem; 2. status preinaka i popravaka; 3. status ispunjavanja programa održavanja; 4. status sastavnih dijelova s ograničenim vijekom trajanja; 5. izvješće o masi i balansu; 6. popis odgođenog održavanja.

(e) Osim dokumenta o vraćanju u uporabu, obrasca EASA 1 ili istovrijednog njemu, za svaki se ugrađeni sastavni dio u odgovarajuću knjigu motora ili elise, kontrolnu karticu modula motora ili sastavnog dijela s ograničenim vijekom trajanja unose sljedeći podaci: 1. oznaka sastavnog dijela te; 2. tip, serijski broj i registracija zrakoplova na koji je pojedini sastavni dio ugrađen, zajedno s pozivom na ugradnju i odstranjivanje sastavnog dijela te; 3. za pojedini sastavni dio, ukupan broj sati letenja i/ili ciklusi letenja i/ili broj slijetanja i/ili kalendarsko vrijeme, kako je prikladno te; 4. trenutni podaci iz stavka (d) koje se odnose na taj sastavni dio.

(f) Osoba odgovorna za upravljanje zadacima vezanih uz kontinuiranu plovidbenost prema dijelu M.A. poddijelu B provjerava evidenciju kako je navedeno u ovom stavku i na zahtjev dostavlja evidenciju nadležnom tijelu.

(g) Svi podaci uneseni u evidenciju o kontinuiranoj plovidbenosti zrakoplova moraju biti jasni i točni. Kada je neki unos potrebno ispraviti, ispravak se treba izvesti tako da je izvorni unos jasno uočljiv.

(h) Vlasnik ili operator zajamčuju uspostavljanje sustava za čuvanje sljedeće evidencije za određena vremenska razdoblja: 1. sve detaljne evidencije o održavanju s obzirom na zrakoplov i sve sastavne dijelove s ograničenim vijekom trajanja koje su ugrađene u njega, najmanje 24 mjeseca nakon što je zrakoplov ili sastavni dio trajno povučen iz uporabe te; 2. ukupno vrijeme i cikluse letenja, kako je prikladno, za zrakoplov i sve sastavne dijelove s ograničenim vijekom trajanja, najmanje 12 mjeseci nakon što je zrakoplov ili sastavni dio trajno povučen iz uporabe te; 3. vrijeme i cikluse letenja, kako je prikladno, od posljednjeg planiranog održavanja sastavnog dijela koji podliježe ograničenju vremena uporabe, barem dok planirano održavanje sastavnog dijela ne nadomjesti drugo planirano održavanje istovjetnog obujma i podrobnosti te; 4. trenutni status ispunjavanja programa održavanja, tako da je moguće utvrditi sukladnost s odobrenim programom održavanja zrakoplova, barem dok planirano održavanje sastavnog dijela ne nadomjesti drugo planirano održavanje istovjetnog obujma i podrobnosti te; 5. trenutni status naredbi o plovidbenosti primjenjivih na zrakoplove i sastavne dijelove, najmanje 12 mjeseci nakon trajnog povlačenja zrakoplova ili sastavnog dijela iz uporabe te; 6. pojedinosti o trenutnim preinakama i popravcima na zrakoplovu, motoru (motorima), elisi (elisama) i svim ostalim sastavnim dijelovima ključnim za sigurnost leta, najmanje 12 mjeseci nakon njihovog trajnog povlačenja iz uporabe.

M.A.306. Operatorov sustav tehničke evidencije

(a) U slučaju komercijalnog zračnog prijevoza, pored zahtjeva iz dijela M.A.305., operator koristi sustav tehničke evidencije koji sadrži sljedeće informacije za svaki zrakoplov: 1. podatke o svakom letu, koji su potrebni kako bi se osigurala kontinuirana sigurnost leta te; 2. važeću potvrdu o vraćanju zrakoplova u uporabu te; 3. važeću izjavu o održavanju u kojem se navodi status održavanja zrakoplova s obzirom na to koje planirano ili izvanredno održavanje predstoji, osim što nadležno tijelo može pristati na to da se izjava o održavanju pohranjuje negdje drugdje te; 4. sva neprovedena odgođena uklanjanja kvarova koja utječu na rad zrakoplova te; 5. sve potrebne naputke o sporazumima za podršku održavanju.

(b) Sustav tehničke knjige zrakoplova i sve naknadne izmjene odobrava nadležno tijelo.

(c) Operator jamči da se tehnička knjiga zrakoplova čuva 36 mjeseci nakon datuma zadnjeg unosa.

M.A.307. Prijenos evidencije o kontinuiranoj plovidbenosti zrakoplova

(a) Vlasnik ili operator jamči da se pri trajnom prenošenju zrakoplova s jednog vlasnika ili operatora na drugog evidencija o kontinuiranoj plovidbenosti prema dijelu M.A.305. i, ako je primjenjivo, tehnička knjiga operatora prema dijelu M.A.306. također prenesu.

(b) Vlasnik jamči da se pri ugovaranju poslova za vođenje kontinuirane plovidbenosti s organizacijom za vođenje kontinuirane plovidbenosti na tu organizaciju prenese i evidencija o kontinuiranoj plovidbenosti prema dijelu M.A.305.

(c) Vremenska razdoblja utvrđena za čuvanje evidencije nastavljaju se primjenjivati na novog vlasnika, operatora ili organizaciju za vođenje kontinuirane plovidbenosti.

PODDIO D

STANDARDI ODRŽAVANJA

M.A.401. Podaci za održavanje

(a) Osoba ili organizacija koja održava zrakoplov pri izvođenju održavanja, uključujući preinake i popravke, mora imati pristup važećim primjenjivim podacima za održavanje i koristiti samo te podatke.

(b) U smislu ovog dijela, primjenjivi podaci za održavanje su: 1. svi primjenjivi zahtjevi, postupci, standardi ili podaci koje je izdalo nadležno tijelo; 2. svaka primjenjiva naredba o plovidbenosti; 3. primjenjive upute za kontinuiranu plovidbenost koje je izdao nositelj potvrde o tipu, nositelji dodatne potvrde o tipu i svaka druga organizacija koja takve podatke objavljuje u skladu s dijelom 21.; 4. svi primjenjivi podaci izdani u skladu s 145.A.45.(d).

(c) Osoba ili organizacija koja održava zrakoplov jamči da su svi primjenjivi podaci za održavanje aktualni i odmah dostupni za uporabu kad je to potrebno. Osoba ili organizacija uspostavlja sustav radnih kartica ili radnih popisa koji će se koristiti te treba ili točno prepisati podatke za održavanje na takve radne kartice ili radne liste ili precizno upućivati na pojedinačni posao ili poslove održavanja sadržane u takvim podacima za održavanje.

M.A.402. Provođenje održavanja

(a) Sve se održavanje mora provoditi osposobljeno osoblje koristeći metode, tehnike, standarde i upute utvrđene u podacima za održavanje prema dijelu M.A.401. Nadalje, potrebno je provesti neovisan pregled nakon svakog posla održavanja koji utječe na sigurnost leta osim ako nije drukčije utvrđeno u dijelu 145. ili dogovoreno s nadležnim tijelom.

(b) Sve se održavanje mora provoditi uz korištenje alata, opreme i materijala utvrđenih u podacima za održavanje M.A.401. ako nije drukčije utvrđeno u dijelu 145. Gdje je to potrebno, alate i opremu treba kontrolirati i kalibrirati prema službeno priznatom standardu.

(c) Područje u kojem se izvodi održavanje treba biti organizirano i čisto bez prljavštine i zagađenja.

(d) Sve se održavanje mora provoditi u skladu s ograničenjima vezanih za zaštitu okoliša utvrđenih u podacima za održavanje prema dijelu M.A.401.

(e) U slučaju lošeg vremena ili dugotrajnog održavanja, potrebno je koristiti odgovarajuće prostore.

(f) Nakon završetka cjelokupnog održavanja, potrebno je provesti opću provjeru kako bi se zajamčilo da na zrakoplovu ili sastavnom dijelu nema nikakvog alata, opreme i svih ostalih stranih dijelova i materijala, te da su sve pristupne ploče koje su skinute ponovno montirane.

M.A.403. Kvarovi zrakoplova

(a) Svaki kvar zrakoplova koji ozbiljno ugrožava sigurnost letenja treba se ispraviti prije daljnjeg leta.

(b) Samo ovlašteno osoblje koje izdaje potvrde, prema dijelu M.A.801.(b)l, M.A.801.(b)2 ili dijelu 145. može odlučiti, koristeći podatke o održavanju iz dijela M.A.401., ugrožava li neki kvar zrakoplova ozbiljno sigurnost letenja i prema tome odlučiti kada i koji se postupak uklanjanja kvara mora poduzeti prije daljnjeg leta, a koje je popravke moguće odgoditi. Međutim, to ne vrijedi kada: 1. pilot koristi odobreni popis minimalne opreme koji zahtijeva nadležno tijelo; ili 2. nadležno tijelo kvarove na zrakoplovu smatra prihvatljivima.

(c) Svaki kvar zrakoplova koji ne bi ozbiljno ugrozio sigurnost letenja uklonit će se što je prije izvedivo, nakon datuma kad je kvar zrakoplova uočen i unutar vremena utvrđenog u podacima za održavanje.

(d) Svaki kvar koji nije uklonjen prije leta mora se unijeti u evidenciju o održavanju zrakoplova prema dijelu M.A.305. ili u sustav tehničke knjige operatora prema dijelu M.A.306., ovisno o tome što je primjenjivo.

PODDIO E

SASTAVNI DIJELOVI

M.A.501. Ugradnja

(a) Ni jedan se sastavni dio ne smije ugraditi ako nije u zadovoljavajućem stanju, ako nije na odgovarajući način vraćen u uporabu na obrascu EASA 1 ili istovrijednom obrascu i ako nije označen u skladu s dijelom 21., poddijelom Q, ako nije drukčije utvrđeno u dijelu 145. i poddijelu F.

(b) Prije ugradnje nekog sastavnog dijela na zrakoplov osoba ili odobrena organizacija za održavanje mora zajamčiti da je odgovarajući sastavni dio prikladan za ugradnju kad su eventualno primjenjive različite konfiguracije preinake i/ili naredba o plovidbenosti.

(c) Standardni se dijelovi smiju ugraditi na zrakoplov ili sastavni dio samo onda kada je u podacima za održavanje naveden taj pojedini standardni dio. Standardni dijelovi smiju se ugraditi samo onda kad su popraćeni dokazom o sukladnosti u kojem se može vidjeti primijenjeni standard.

(d) Materijal koji je ili sirovina ili potrošni materijal smije se koristiti na zrakoplovu ili sastavnom dijelu samo kada proizvođač zrakoplova ili sastavnog dijela to navodi u relevantnim podacima za održavanje ili kako je utvrđeno u dijelu 145. Takav materijal smije se koristiti samo ako ispunjava traženu specifikaciju što je moguće utvrditi. Uz sav materijal se mora priložiti dokumentacija koja se jasno odnosi na pojedini materijal i sadrži izjavu o sukladnosti sa specifikacijom i u kojoj se navodi izvor proizvođača i dobavljača.

M.A.502. Održavanje sastavnih dijelova

(a) Održavanje sastavnih dijelova provodi organizacija za održavanje odgovarajuće odobrena prema poddijelu F ili u dijelu 145.

(b) Održavanje bilo kojeg sastavnog dijela provodi osoblje ovlašteno prema dijelu M.A.801.(b)2 samo dok su takvi sastavni dijelovi ugrađeni u zrakoplov. Takvi sastavni dijelovi mogu se ipak privremeno ukloniti radi održavanja kad je takvo uklanjanje izričito dopušteno priručnikom za održavanje zrakoplova radi poboljšanja pristupa.

M.A.503. Sastavni dijelovi s ograničenim vijekom trajanja

Ugrađeni sastavni dijelovi s ograničenim vijekom trajanja ne smiju prelaziti odobreno ograničenje vijeka trajanja, koje je utvrđeno u odobrenom programu održavanja i naredbama o plovidbenosti.

M.A.504. Kontrola neupotrebljivih sastavnih dijelova

(a) Sastavni dio smatra se neupotrebljivim ako nastupi bilo koja od sljedećih okolnosti: 1. istek vijeka trajanja, kako je utvrđeno u programu održavanja; 2. neudovoljavanje naredbi o plovidbenosti koja se primjenjuje i drugim zahtjevima koji se odnose na kontinuiranu plovidbenost, kako ih je utvrdila Agencija; 3. izostanak podataka potrebnih za utvrđivanje statusa plovidbenosti ili prikladnosti za ugradnju; 4. dokaz o kvarovima ili neispravnostima; 5. uključenost u događaj ugrožavanja sigurnosti letenja ili nesreću, koja može utjecati na njegovu upotrebljivost.

(b) Neupotrebljivi se sastavni dijelovi moraju označiti i pohraniti na sigurno mjesto pod nadzorom organizacije odobrene prema dijelu M.A.502. dok se ne donese odluka o budućem statusu takvog sastavnog dijela.

(c) Sastavni dijelovi koji su dostigli svoje potvrđeno ograničenje trajanja ili s kvarom koji se ne može otkloniti, razvrstavaju se kao nepopravljivi i ne smije se dozvoliti da ponovno uđu u sustav opskrbe sastavnih dijelova, osim ako potvrđena ograničenja trajanja nisu produljena ili ako nije odobreno rješenje za popravak prema dijelu M.A.304.

(d) Sve odgovorne osobe ili organizacije prema dijelu M, u slučaju sastavnih dijelova iz stavka (c) koje nije moguće popraviti: 1. zadržavaju takav sastavni dio na mjestu iz stavka (b) ili; 2. dogovaraju da se taj sastavni dio uništi na način kojim se jamči da ga se ne može na ekonomičan način spasiti ili popraviti prije razrješenja od odgovornosti za takav sastavni dio.

(e) Ne uzimajući u obzir stavak (d), osoba ili organizacija odgovorna prema dijelu M može prenijeti odgovornost za sastavni dio razvrstan kao neobnovljiv na organizaciju za obuku ili istraživanje bez prethodnog uništenja.

PODDIO F

ORGANIZACIJA ZA ODRŽAVANJE

M.A.601. Područje primjene

Ovim se poddijelom utvrđuju zahtjevi koje organizacija mora ispunjavati kako bi se kvalificirala za izdavanje ili produljenje odobrenja za održavanje zrakoplova i sastavnih dijelova koji nisu navedeni u dijelu M.A.201.(f) i (g).

M.A.602. Zahtjev

Zahtjev za izdavanje ili promjenu odobrenja za organizaciju za održavanje podnosi se na obrascu i na način koji utvrdi nadležno tijelo.

M.A.603. Opseg odobrenja

(a) Nadležno tijelo davanje odobrenja prikazuje izdavanjem potvrde (uključena u Dodatku 5.) Opseg radova koji se smatra odobrenim mora biti utvrđen u priručniku organizacije za održavanje odobrene prema dijelu M.A.604.

U Dodatku 4. ovom dijelu utvrđuju se sve moguće klase i ovlaštenja prema dijelu M.A. poddijelu F.

(b) Odobrena organizacija za održavanje može proizvesti, u skladu s podacima za održavanje, ograničen asortiman dijelova za uporabu pri radovima u tijeku u vlastitim objektima, kako je utvrđeno u priručniku organizacije za održavanje.

M.A.604. Priručnik organizacije za održavanje

(a) Organizacija za održavanje izrađuje priručnik koji sadrži najmanje sljedeće podatke: 1. izjavu koju je potpisao odgovorni rukovoditelj, kojom se potvrđuje da će organizacija u svakom trenutku i kontinuirano djelovati u skladu s dijelom M i priručnikom te; 2. opseg poslovanja organizacije te; 3. naziv(-e) osobe(-a) navedene(-ih) u dijelu M.A.606.(b) te; 4. organizacijski dijagram na kojem su prikazani lanci odgovornosti među osobama navedenim u dijelu M.A.606.(b) te; 5. popis osoblja koje izdaje potvrde te; 6. opći opis i lokaciju objekata, te; 7. postupke kojima se utvrđuje kako organizacija za održavanje jamči poštivanje ovog dijela te; 8. postupak(-ke) za izmjene priručnika organizacije za održavanje.

(b) Priručnik organizacije za održavanje te njegove izmjene odobrava nadležno tijelo.

(c) Ne uzimajući u obzir stavak (b) određenim je postupkom moguće odobriti manje izmjene priručnika (dalje u tekstu neizravno odobrenje).

M.A.605. Objekti

Organizacija osigurava:

(a) objekte za sve planirane radove, da su na odgovarajući način odvojene specijalizirane radionice i servisni prostori kako bi se osigurala zaštita od zagađenja i okoliš;

(b) uredski smještaj za upravu nad svim planiranim radovima uključujući naročito izradu evidencije o održavanju;

(c) skladišne prostore za sastavne dijelove, opremu, alate i materijal. Uvjeti skladištenja moraju osigurati odvajanje neobnovljivih sastavnih dijelova i materijala od svih drugih sastavnih dijelova, materijala, opreme i alata. Uvjeti skladištenja u skladu su s uputama proizvođača i pristup se ograničuje samo na ovlašteno osoblje.

M.A.606. Zahtjevi za osoblje

(a) Organizacija imenuje odgovornog rukovoditelja, koji ima statutarnu ovlast osigurati da se cjelokupno održavanje koje traži naručitelj može financirati i provesti prema standardu koji se zahtijeva ovim dijelom.

(b) Imenuje se osoba ili grupa osoba odgovornih zajamčiti da organizacija stalno poštuje ovaj poddio. Takva osoba(-e) konačno odgovara(-ju) odgovornom rukovoditelju.

(c) Sve osobe iz stavka (b) moraju biti u stanju dokazati potrebno znanje, osnove i odgovarajuće iskustvo vezano uz održavanje zrakoplova i/ili sastavnih dijelova.

(d) Organizacija raspolaže odgovarajućim osobljem za uobičajene očekivane ugovorene radove. Dopušteno je korištenje osoblja s kojim je sklopljen ugovor za privremeno obavljanje poslova u slučaju ugovorenih radova većih od onih koji se uobičajeno očekuju i to samo za osoblje koje ne izdaje potvrde o vraćanju u uporabu.

(e) Potrebno je dokazati i zabilježiti osposobljenost svog osoblja uključenog u održavanje.

(f) Osoblje koje obavlja specijalizirane poslove kao što su zavarivanje, provjera/pregled bez razaranja osim ispitivanja kontrastnim penetrantima treba biti osposobljeno u skladu sa službeno priznatim standardom.

(g) Organizacija za održavanje treba imati na raspolaganju dovoljno osoblja za izdavanje potvrda M.A.612. i M.A.613. o vraćanju zrakoplova i sastavnih dijelova u uporabu. One trebaju biti u skladu sa zahtjevima iz dijela 66.

M.A.607. Osoblje koje izdaje potvrde

(a) Osim onih naznačenih u M.A.606.(g), osoblje koje izdaje potvrde može koristiti svoja prava samo ako organizacija jamči: 1. da osoblje koje izdaje potvrde može dokazati da je u proteklom dvogodišnjem razdoblju ili imalo šest mjeseci relevantnog iskustva u održavanju ili je zadovoljilo odredbu za izdavanje odgovarajućih prava te; 2. da osoblje koje izdaje potvrde ima odgovarajuće znanje o relevantnim zrakoplovima i/ili sastavnom dijelu (sastavnim dijelovima) zrakoplova koji se trebaju održavati zajedno s uz to povezanim organizacijskim postupcima.

(b) U sljedećim nepredviđenim slučajevima, kad je zrakoplov prizemljen na nekom drugom mjestu, a ne u glavnoj bazi, a gdje nije raspoloživo nikakvo odgovarajuće osoblje koje izdaje potvrde, organizacija za održavanje s kojom je potpisan ugovor za pružanje potpore kod održavanja može dati jednokratno ovlaštenje za davanje potvrde: 1. jednom od svojih zaposlenika koji je osposobljen za tip zrakoplova slične tehnologije, konstrukcije i sustava; ili 2. osobi koja ima najmanje pet godina iskustva i važeću ICAO-ovu dozvolu za održavanje zrakoplova razvrstanu za tip zrakoplova za koji je potrebno izdavanje potvrde, pod uvjetom da na toj lokaciji nema organizacije odobrene na odgovarajući način prema ovom dijelu i da ugovorena organizacija pribavi i drži u svojoj evidenciji dokaze o iskustvu i dozvoli te osobe.

Sve takve slučajeve valja prijaviti nadležnom tijelu u roku od sedam dana od izdavanja takvog ovlaštenja za davanje potvrde. Odobrena organizacija za održavanje koja izdaje jednokratno ovlaštenje za davanje potvrde mora zajamčiti ponovni pregled svakog održavanja koji bi mogao utjecati na sigurnost leta.

(c) Odobrena organizacija za održavanje mora evidentirati sve podatke vezane uz osoblje koje izdaje potvrde i voditi aktualan popis svog osoblja koje izdaje potvrde.

M.A.608. Sastavni dijelovi, oprema i alati

(a) Organizacija: 1. posjeduje opremu i alate utvrđene u podacima za održavanje prema dijelu M.A.609. ili provjerene ekvivalente istih kako je navedeno u priručniku organizacije za održavanje koji su potrebni za svakodnevno održavanje unutar opsega odobrenja te; 2. dokazuje da ima pristup do sve ostale opreme i alata koji se koriste samo povremeno.

(b) Alat i oprema se pregledava i kalibrira prema službeno priznatom standardu. Evidenciju o takvim kalibriranjima i standardu koji se koristi vodi ta organizacija.

(c) Organizacija vrši pregled, razvrstava i na odgovarajući način odvaja sve ulazne sastavne dijelove.

M.A.609. Podaci za održavanje

Odobrena organizacija za održavanje posjeduje i koristi primjenjive aktualne podatke za održavanje utvrđene u dijelu M.A.401. pri provođenju održavanja uključujući preinake i popravke. U slučaju da podatke za održavanje osigurava naručitelj, takve je podatke potrebno posjedovati samo dok su radovi u tijeku.

M.A.610. Radni nalozi za održavanje

Prije početka održavanja organizacija i naručitelj ugovaraju pisani radni nalog radi jasnog utvrđivanja održavanja koje treba provesti.

M.A.611. Standardi održavanja

Sve se održavanje provodi u skladu sa zahtjevima iz dijela M.A. poddijela D.

M.A.612. Potvrda za vraćanje zrakoplova u uporabu

Po okončanju svog potrebnog održavanja zrakoplova u skladu s ovim poddijelom izdaje se potvrda za vraćanje zrakoplova u uporabu u skladu s dijelom M.A.801.

M.A.613. Potvrda za vraćanje sastavnog dijela u uporabu

(a) Po okončanju svog potrebnog održavanja sastavnog dijela u skladu s ovim poddijelom izdaje se potvrda za vraćanje sastavnog dijela u uporabu prema dijelu M.A.802., obrazac EASA 1 osim za one sastavne dijelove proizvedene u skladu s dijelom M.A.603.(b).

(b) Dokument potvrde o vraćanju sastavnog dijela u uporabu, obrazac EASA 1 može se izraditi iz računalske baze podataka.

M.A.614. Evidencija o održavanju

(a) Odobrena organizacija za održavanje bilježi sve podatke o provedenim radovima. Potrebno je čuvati evidenciju koja služi dokazivanju sukladnosti sa svim zahtjevima za izdavanje potvrde za vraćanje u uporabu, uključujući dokumente za vraćanje u uporabu od podizvođača.

(b) Odobrena organizacija za održavanje treba dostaviti primjerak svake potvrde o vraćanju u uporabu vlasniku zrakoplova, zajedno s primjerkom podataka o svakom određenom odobrenom popravku/preinaci koji su se koristili za obavljene popravke/preinake.

(c) Odobrena organizacija za održavanje čuva primjerak sve evidencije o održavanju i svim pratećim podacima za održavanje tri godine od datuma kada je zrakoplov ili sastavni dio zrakoplova na koji se radovi odnose vraćen u uporabu iz odobrene organizacije za održavanje. 1. Evidencija se pohranjuje na način kojim se osigurava zaštita od oštećenja i krađe. 2. Sav računalski hardver koji se koristi za osiguravanje sigurnosne kopije pohranjuje se na nekoj drugoj lokaciji od one koja sadrži radne podatke i to u okruženju koje jamči da će ostati u dobrom stanju. 3. Kada odobrena organizacija za održavanje prestane s radom, svi se sačuvani podaci o održavanju iz protekle dvije godine šalju zadnjem vlasniku ili naručitelju dotičnog zrakoplova ili sastavnog dijela i čuvaju na način kako je utvrdilo nadležno tijelo.

M.A.615. Prava organizacije

Organizacija smije:

1. održavati bilo koji zrakoplov i/ili sastavni dio za koji je odobrena na lokacijama utvrđenim u potvrdi o odobrenju i u priručniku;

2. održavati bilo koji zrakoplov i/ili sastavni dio za koji je odobrena na bilo kojoj drugoj lokaciji, ali samo ako je takvo održavanje potrebno za ispravljanje nastalih kvarova;

3. izdavati potvrde o vraćanju u uporabu po okončanju održavanja, u skladu s dijelom M.A.612. ili M.A.613.

M.A.616. Organizacijske provjere

Kako bi se zajamčilo da odobrena organizacija za održavanje nastavlja zadovoljavati zahtjeve iz ovog poddijela, ona redovito organizira organizacijske provjere.

M.A.617. Promjene u odobrenoj organizaciji za održavanje

Kako bi se nadležnom tijelu omogućilo utvrđivanje kontinuirane sukladnosti s ovim dijelom, odobrena organizacija za održavanje ga mora obavijestiti o svim prijedlozima za provođenje bilo koje od sljedećih promjena, prije nego što takve promjene nastanu:

1. naziv organizacije;

2. lokacija organizacije;

3. dodatne lokacije organizacije;

4. odgovorni rukovoditelj,

5. bilo koja od osoba utvrđena u stavku dijelu M.A.606.(b);

6. objekti, oprema, alati, materijal, postupci, opseg radova i osoblje koje izdaje potvrde koji bi mogli utjecati na odobrenje.

U slučaju predloženih promjena koje se tiču osoblja, a koje nisu unaprijed poznate upravi, te promjene moraju biti javljene što je prije moguće.

M.A.618. Kontinuirana valjanost odobrenja

(a) Odobrenje se izdaje s neograničenim trajanjem. Ono ostaje valjano pod uvjetom da: 1. organizacija je i dalje sukladna s ovim dijelom, u skladu s odredbama koje se odnose na uz postupanje s nalazima kako je utvrđeno prema dijelu M.A.619. te; 2. je nadležnom tijelu odobren pristup organizaciji radi utvrđivanja kontinuirane sukladnosti s ovim dijelom te; 3. se odobrenja ne odrekne, niti ga se trajno oduzme;

(b) Po odricanju ili trajnom oduzimanju potvrda o odobrenju vraća se nadležnom tijelu.

M.A.619. Nalazi

(a) Nalaz 1. stupnja je svako značajno nepoštovanje zahtjeva iz dijela M koje smanjuje sigurnosni standard i ozbiljno ugrožava sigurnost leta.

(b) Nalaz 2. stupnja je svako nepoštovanje zahtjeva iz dijela M koje bi moglo smanjiti sigurnosni standard i eventualno ugroziti sigurnost leta.

(c) Nakon primitka obavijesti o nalazima u skladu s dijelom M.B.605., nositelj odobrenja organizacije za održavanje utvrđuje plan za korektivni postupak i podnosi dokaze o korektivnim radnjama na zadovoljstvo nadležnog tijela unutar vremenskog razdoblja dogovorenog s tim tijelom.

PODDIO G

ORGANIZACIJA ZA VOĐENJE KONTINUIRANE PLOVIDBENOSTI

M.A.701. Područje primjene

Ovim se poddijelom utvrđuju zahtjevi koje organizacija mora ispuniti kako bi imala pravo izdavati ili produljivati odobrenja za vođenje kontinuirane plovidbenosti zrakoplova.

M.A.702. Zahtjev

Zahtjev za izdavanje ili mijenjanje odobrenja za vođenje kontinuirane plovidbenosti podnosi se na obrascu i na način koji je utvrdilo nadležno tijelo.

M.A.703. Opseg odobrenja

(a) Nadležno tijelo za davanje odobrenja prikazuje to izdavanjem potvrde, uključene u Dodatak VI. U priručniku vođenja odobrene kontinuirane plovidbenosti prema dijelu M.A.704. mora biti naznačen opseg radova koji se smatra odobrenim.

(b) Ne uzimajući u obzir stavak (a), za komercijalni zračni prijevoz, odobrenje je dio potvrde zračnog operatora koju izdaje nadležno tijelo za zrakoplov kojim upravlja.

M.A.704. Priručnik vođenja kontinuirane plovidbenosti

(a) Organizacija za vođenje kontinuirane plovidbenosti osigurava priručnik vođenja kontinuirane plovidbenosti, koje sadrži sljedeće podatke: 1. izjavu koju je potpisao odgovorni rukovoditelj, kojom se potvrđuje da će organizacija u svakom trenutku djelovati u skladu s ovim dijelom i priručnikom te; 2. opseg poslovanja organizacije te; 3. naziv(-e) osobe(-a) navedene(-ih) u dijelu M.A.706.(b) i M.A.706(c) te; 4. organizacijski dijagram na kojem su prikazani lanci odgovornosti među osobama navedenim u odjeljcima M.A.706.(b) i M.A.706(c) te; 5. popis osoblja iz dijela M.A.707. koje provjerava plovidbenost, te; 6. opći opis i lokaciju objekata, te; 7. postupke kojima se utvrđuje kako organizacija za vođenje kontinuirane plovidbenosti osigurava poštovanje ovog dijela, te; 8. postupak(-ke) za izmjene priručnika vođenja kontinuirane plovidbenosti.

(b) Priručnik o vođenju kontinuirane plovidbenosti i njegove izmjene odobrava nadležno tijelo.

Ne uzimajući u obzir stavak (b) određenim je postupkom moguće odobriti manje izmjene odobrenja priručnika (dalje u tekstu neizravno odobrenje).

M.A.705. Objekti

Organizacija za vođenje kontinuirane plovidbenosti osigurava odgovarajući uredski smještaj na odgovarajućim lokacijama za osoblje utvrđeno u dijelu M.A.706.

M.A.706. Zahtjevi za osoblje

(a) Organizacija imenuje odgovornog rukovoditelja, koji ima statutarnu ovlast osigurati da se da se sve daljnje aktivnosti vođenja kontinuirane plovidbenosti koje traži naručitelj mogu financirati i provesti u skladu s ovim dijelom.

(b) Za komercijalni zračni prijevoz odgovorni rukovoditelj iz stavka (a) je osoba koja također ima statutarnu ovlast osigurati da se sve aktivnosti operatora mogu financirati i provoditi prema standardu koji se zahtijeva za izdavanje potvrde zračnog operatora.

(c) Imenovat će se osoba ili grupa osoba odgovornih za osiguranje da organizacija stalno poštuje ovaj poddio. Takva osoba(-e) konačno odgovara(-ju) odgovornom rukovoditelju.

(d) Za komercijalni zračni prijevoz odgovorni rukovoditelj imenuje nositelja tog položaja. Ta je osoba odgovorna za vođenje i nadzor aktivnosti kontinuirane plovidbenosti prema stavku (c).

(e) Imenovani nositelj položaja is stavka (d) nije zaposlen u organizaciji odobrenoj prema dijelu 145. na temelju ugovora s operatorom, ako nije drukčije dogovoreno s nadležnim tijelom.

(f) Organizacija raspolaže dostatnim odgovarajućim osobljem za očekivane radove.

(g) Sve osobe iz stavka (c) i (d) moraju biti u stanju dokazati potrebno znanje, osnove i odgovarajuće iskustvo vezano uz kontinuiranu plovidbenost zrakoplova.

(h) Osposobljenost osoblja uključenog u vođenje kontinuirane plovidbenosti mora se evidentirati.

M.A.707. Osoblje za provjeru plovidbenosti

(a) Kako bi bila odobrena za provođenje provjere plovidbenosti, odobrena organizacija za vođenje kontinuirane plovidbenosti mora raspolagati sljedećim odgovarajućim osobljem za provjeru plovidbenosti za izdavanje potvrda ili preporuka o provjeri plovidbenosti prema dijelu M.A. poddijelu I. Osim zahtjeva iz dijela M.A.706., to osoblje mora: 1. imati najmanje pet godina iskustva u području kontinuirane plovidbenosti te; 2. posjedovati odgovarajuću dozvolu prema dijelu 66. ili diplomu iz aeronautike ili istovrijednu diplomu te; 3. biti formalno osposobljen za aeronautičko održavanje, te; 4. u odobrenoj organizaciji biti na položaju s odgovarajućim odgovornostima.

(b) Osoblju za provjeru plovidbenosti, koje je imenovala organizacija odobrena za kontinuiranu plovidbenost može se izdati ovlaštenje od organizacije odobrene za kontinuiranu plovidbenost samo kada nadležno tijelo to službeno prihvati nakon zadovoljavajućeg okončanja provjere plovidbenosti koja se nadzire.

(c) Organizacija jamči da osoblje za provjeru plovidbenosti zrakoplova može dokazati odgovarajuće novije iskustvo u vođenju kontinuirane plovidbenosti.

(d) Osoblje za provjeru plovidbenosti utvrđuje se navođenjem svake osobe u priručniku vođenja kontinuirane plovidbenosti zajedno s naznakom njihovih ovlaštenja za provjeru plovidbenosti.

(e) Organizacija vodi evidenciju o svom osoblju za provjeru plovidbenosti, koja uključuje podatke o odgovarajućoj osposobljenosti, sažetak relevantnog iskustva u vođenju kontinuirane plovidbenost i osposobljavanja te presliku ovlaštenja. Ta se evidencija čuva do dvije godine nakon što osoblje za provjeru plovidbenosti napusti organizaciju.

M.A.708. Vođenje kontinuirane plovidbenosti

(a) Sve vođenje kontinuirane plovidbenosti provodi se u skladu s dijelom M.A. poddijelom C.

(b) Za svaki vođeni zrakoplov, odobrena organizacija za vođenje kontinuirane plovidbenosti: 1. priprema i nadzire program održavanja za zrakoplove koji se vode, uključujući sve važeće programe pouzdanosti; 2. daje program održavanja zrakoplova i njegove izmjene nadležnom tijelu na odobrenje i dostavlja presliku tog programa vlasniku zrakoplova koji se ne koristi u komercijalnom prometu; 3. vodi odobrenje preinaka i popravaka; 4. jamči sukladnost provođenja održavanja s odobrenim programom održavanja i vraćanje u uporabu u skladu s dijelom M.A. poddijelom H; 5. jamči primjenu svih važećih naredbi o plovidbenosti i operativnih naredbi koje utječu na kontinuiranu plovidbenost; 6. jamči uklanjanje svih otkrivenih ili prijavljenih kvarova kod planiranog održavanja od strane odgovarajuće odobrene organizacije za održavanje; 7. jamči otpremu zrakoplova do odgovarajuće odobrene organizacije za održavanje kad god je to potrebno; 8. koordinira planiranim održavanjem, primjenom naredbi o plovidbenosti, zamjenom dijelova s ograničenim vijekom trajanja i pregledom sastavnih dijelova kako bi zajamčila uredno obavljanje radova; 9. vodi i arhivira svu evidenciju o kontinuiranoj plovidbenosti i/ili tehničku knjigu operatora; 10. jamči da izvještaj o masi i balansu odražava stvarno stanje zrakoplova.

(c) U slučaju komercijalnog zračnog prijevoza, kada operator nema odgovarajuće odobrenje prema dijelu 145., operator sklapa pisani ugovor o održavanju između operatora i odobrene organizacije prema dijelu 145. ili drugog operatora, uz detaljno navođenje funkcija utvrđenih prema dijelu M.A.301.-2, M.A.301.-3, M.A.301.-5 i M.A.301.-6, čime se jamči da cjelokupno održavanje provodi organizacija za održavanje odobrena prema dijelu 145. i utvrđuje podrška funkcijama kakvoće iz dijela M.A.712.(b). Ugovore za bazno održavanje zrakoplova, planirano linijsko održavanje zrakoplova i održavanje motora, zajedno sa svim izmjenama, odobrava nadležno tijelo. Međutim, u slučaju: 1. zrakoplova koji zahtijeva neplanirano linijsko održavanje, ugovor može biti u obliku pojedinačnih radnih naloga naslovljenih na organizaciju za održavanje prema dijelu 145. 2. održavanja sastavnih dijelova, uključujući održavanje motora, ugovor iz stavka (c) može biti u obliku pojedinačnih radnih naloga naslovljenih na organizaciju za održavanje prema dijelu 145.

M.A.709. Dokumentacija

Odobrena organizacija za vođenje kontinuirane plovidbenosti mora imati i koristiti primjenjive važeće podatke za održavanje prema dijelu M.A.401. u provođenju poslova vezanih uz kontinuiranu plovidbenost prema dijelu M.A.708.

M.A.710. Provjera plovidbenosti

(a) Da bi se ispunio zahtjev za provjeru plovidbenosti zrakoplova prema dijelu M.A.902., odobrena organizacija za vođenje kontinuirane plovidbenosti provodi potpunu dokumentiranu provjeru evidencije zrakoplova kako bi se uvjerila da: 1. je ukupan broj sati leta i s njima povezanih ciklusa zrakoplova propisno evidentiran za konstrukcije zrakoplova, motora i elise zrakoplova; i 2. je letački priručnik primjenjiv na konfiguraciju zrakoplova i da odražava status pri posljednjoj reviziji te; 3. je cjelokupno održavanje koje se treba izvršiti na zrakoplovu prema odobrenom programu održavanja provedeno te; 4. su svi poznati kvarovi uklonjeni ili, prema potrebi, preneseni dalje pod nadzorom te; 5. su sve važeće naredbe o plovidbenosti primijenjene i ispravno evidentirane te; 6. su sve preinake i popravci obavljeni na zrakoplovu evidentirani i odobreni prema dijelu 21. te; 7. su svi sastavni dijelovi s ograničenim vijekom trajanja ugrađeni na zrakoplov ispravno označeni, evidentirani i da nisu prekoračili svoje odobreno ograničenje vijeka trajanja te; 8. je cjelokupno održavanje vraćeno u uporabu u skladu s ovim dijelom te; 9. aktualna izjava o masi i balansu odražava konfiguraciju zrakoplova i da je važeća te; 10. je zrakoplov u skladu s najnovijom revizijom projekta svog tipa, koji je odobrila Agencija.

(b) Osoblje za provjeru plovidbenosti odobrene organizacije za vođenje kontinuirane plovidbenosti obavlja fizički pregled zrakoplova. Pri tom pregledu osoblju za provjeru plovidbenosti koje nije na odgovarajući način osposobljeno prema dijelu 66. pomaže tako osposobljeno osoblje.

(c) Fizičkim pregledom zrakoplova, osoblje za provjeru plovidbenosti jamči da: 1. su sve tražene oznake i pločice s natpisima ispravno ugrađene te; 2. je zrakoplov sukladan s odobrenim letačkim priručnikom te; 3. je konfiguracija zrakoplova sukladna s odobrenom dokumentacijom te; 4. se ne može naći nikakav evidentan kvar koji nije riješen prema dijelu M.A.404. te; 5. se ne mogu pronaći nikakve nedosljednosti između zrakoplova i dokumentiranog pregleda evidencije prema stavku (a).

(d) Iznimno od odredaba M.A.902. (a) provjera plovidbenosti može se očekivati za najduže 90 dana bez gubitka kontinuiteta obrasca pregleda plovidbenosti, kako bi se omogućilo da se fizička provjera obavlja prilikom pregleda u svrhu održavanja.

(e) Potvrdu o provjeri plovidbenosti prema dijelu M.A.902. (Obrazac EASA 15b) ili preporuku izdaje odgovarajuće ovlašteno osoblje za provjeru plovidbenosti prema dijelu M.A.707. u ime odobrene organizacije za vođenje kontinuirane plovidbenosti kada se uvjeri da je provjera plovidbenosti uredno izvršena.

(f) Preslika svih potvrda o provjeri plovidbenosti koja je izdana ili produljena za neki zrakoplov šalje se u Registar države članice iz koje je taj zrakoplov u roku od 10 dana.

(g) Poslovi provjere plovidbenosti se ne povjeravaju podizvođačima.

(h) Ako ishod provjera plovidbenosti nije konačan, o tome se obavješćuje nadležno tijelo.

M.A.711. Prava organizacije

(a) Odobrena organizacija za vođenje kontinuirane plovidbenosti može: 1. voditi kontinuiranu plovidbenost zrakoplova za nekomercijalni zračni prijevoz kako je navedeno u potvrdi o odobrenju; 2. voditi kontinuiranu plovidbenost zrakoplova za komercijalni zračni prijevoz kad je to navedeno u potvrdi njegovog zračnog operatora; 3. dogovoriti izvođenje svih zadataka vezanih uz kontinuiranu plovidbenost u okviru ograničenja svog odobrenja s drugom organizacijom koja radi prema njenom sustavu kakvoće.

(b) Odobrena organizacija za vođenje kontinuirane plovidbenosti može biti dodatno odobrena za: 1. izdavanje potvrde o pregledu plovidbenosti ili; 2. davanje preporuka za pregled plovidbenosti državi članici u kojoj je izvršena registracija.

(c) Organizacija je registrirana u jednoj od država članica kako bi joj se odobrilo to pravo prema stavku (b).

M.A.712. Sustav kakvoće

(a) Kako bi se zajamčilo da odobrena organizacija za vođenje kontinuirane plovidbenosti nastavi poštovati zahtjeve iz ovog poddijela, potrebno je uvesti sustav kakvoće i imenovati rukovoditelja kakvoće koji će pratiti sukladnost i primjerenost postupaka koji se zahtijevaju radi osiguranja plovidbenosti zrakoplova. Praćenje i nadzor sukladnosti uključuju sustav povratnih informacija odgovornom rukovoditelju kako bi se prema potrebi osigurao korektivni postupak.

(b) Sustavom kakvoće nadziru se aktivnosti iz dijela M.A. poddijela G. U njega su najmanje uključene sljedeće funkcije: 1. nadzor nad provođenjem svih aktivnosti prema dijelu M.A. poddijelu G u skladu s odobrenim postupcima te; 2. nadzor nad obavljanjem svog ugovorenog održavanja u skladu s ugovorom te; 3. nadzor kontinuirane sukladnosti sa svim zahtjevima iz ovog dijela.

(c) Evidencija tih aktivnosti čuva se najmanje dvije godine.

(d) Kada je odobrena organizacija za vođenje kontinuirane plovidbenosti odobrena u skladu s nekim drugim dijelom, sustav kakvoće može se kombinirati sa sustavom koji se zahtijeva u tom drugom dijelu.

(e) U slučaju komercijalnog zračnog prijevoza sustav kakvoće prema dijelu M.A. poddijelu G sastavni je dio operatorovog sustava kakvoće.

(f) U slučaju male organizacije prema dijelu M.A. poddijelu G koja nema ovlasti date prema dijelu M.A.711.(b), sustav kakvoće se može zamijeniti redovitim obavljanjem organizacijskih provjera.

M.A.713. Promjene u odobrenoj organizaciji za kontinuiranu plovidbenost

Kako bi se nadležnom tijelu omogućilo utvrđivanje kontinuirane sukladnosti s ovim dijelom, odobrena ga organizacija za vođenje kontinuirane plovidbenosti obavješćuje o svim prijedlozima za provođenje sljedećih promjena, prije nastanka takvih promjena:

1. naziv organizacije;

2. lokacija organizacije;

3. dodatne lokacije organizacije;

4. odgovorni rukovoditelj;

5. sve osobe utvrđene u dijelu M.A.706.(c);

6. objekti, postupci, opseg radova i osoblje, koji bi mogli utjecati na odobrenje.

U slučaju predloženih promjena koje se tiču osoblja, a koje nisu unaprijed poznate upravi, o tim ih se promjenama valja obavijestiti što je prije moguće.

M.A.714. Vođenje evidencije

(a) Odobrena organizacija za vođenje kontinuirane plovidbenosti evidentira sve podatke o obavljenim radovima. Evidencija koja se zahtijeva prema dijelu M.A.305. i, prema potrebi, M.A.306. mora se čuvati.

(b) Ako organizacija za vođenje kontinuirane plovidbenosti ima prava prema dijelu M.A.711.(b), ona mora čuvati presliku svake izdane potvrde o provjeri plovidbenosti i preporuke, zajedno sa svim pratećim dokumentima.

(c) Organizacija za vođenje kontinuirane plovidbenosti treba čuvati presliku sve evidencije navedene u stavku (b) do dvije godine nakon što je zrakoplov trajno povučen iz uporabe.

(d) Evidencija se čuva na način koji jamči zaštitu od oštećenja, unošenja izmjena i krađe.

(e) Sav računalski hardver koji se koristi za osiguravanje sigurnosne kopije pohranjuje se na nekoj drugoj lokaciji od one koja sadrži radne podatke i to u okruženju koje jamči da će ostati u dobrom stanju.

(f) Kada se vođenje kontinuirane plovidbenosti zrakoplova prenosi na drugu organizaciju ili osobu, sva se zadržana evidencija prenosi na dotičnu organizaciju ili osobu. Vremenska razdoblja propisana za čuvanje evidencije i dalje važe za dotičnu organizaciju ili osobu.

(g) Kada organizacija za vođenje kontinuirane plovidbenosti prekine svoj rad, sva postojeća evidencija prenosi se na vlasnika zrakoplova.

M.A.715. Kontinuirana valjanost odobrenja

(a) Odobrenje se izdaje na neograničeno trajanje. Ono ostaje valjano pod uvjetom da: 1. je organizacija i dalje sukladna s ovim dijelom, u skladu s odredbama koje se odnose na postupanje s nalazima kako je utvrđeno prema dijelu M.B.705. te; 2. je nadležnom tijelu odobren pristup organizaciji radi utvrđivanja kontinuirane sukladnosti s ovim dijelom te; 3. se odobrenja ne odrekne, niti ga se trajno oduzme.

(b) Po odricanju ili trajnom oduzimanju potvrda o odobrenju vraća se nadležnom tijelu.

M.A.716. Nalazi

(a) Nalaz 1. stupnja je svako značajno nepoštovanje zahtjeva iz dijela M koje smanjuje sigurnosni standard i ozbiljno ugrožava sigurnost leta.

(b) Nalaz 2. stupnja je svako nepoštovanje zahtjeva iz dijela M koje bi moglo smanjiti sigurnosni standard i eventualno ugroziti sigurnost leta.

(c) Nakon primitka obavijesti o nalazima u skladu s dijelom M.B.705., nositelj odobrenja organizacije za održavanje utvrđuje plan za korektivni postupak i podnosi dokaze o korektivnim radnjama na zadovoljstvo nadležnog tijela unutar vremenskog razdoblja dogovorenog s tim tijelom.

PODDIO H

POTVRDA O VRAĆANJU U UPORABU (CERTIFICATE OF RELEASE TO SERVICE — CRS)

M.A.801. Potvrda o vraćanju zrakoplova u uporabu

(a) Osim za zrakoplov koji je u uporabu vratila organizacija iz dijela 145., potvrda o vraćanju u uporabu izdaje se u skladu s ovim poddijelom.

(b) Potvrda o vraćanju u uporabu izdaje se prije leta po okončanju svakog održavanja. Kad se utvrdi da je sve traženo održavanje ispravno obavljeno, potvrdu o vraćanju u uporabu izdaje: 1. odgovarajuće osoblje koje izdaje potvrde u ime odobrene organizacije za održavanje prema dijelu M.A. poddijelu F; ili 2. osim kod složenih poslova održavanja navedenih u Dodatku 7., osoblje koje izdaje potvrde u skladu sa zahtjevima iz dijela 66.; ili 3. pilot-vlasnik prema dijelu M.A.803.

(c) U slučaju vraćanja u uporabu prema (b)2, osoblju koje izdaje potvrde u obavljanju poslova održavanja može pomoći jedna ili više osoba pod njegovom izravnom i stalnom kontrolom.

(d) Potvrda o vraćanju u uporabu sadrži osnovne podatke o provedenom održavanju, datum dovršetka takvog održavanja i: 1. identitet, uključujući upućivanje na odobrenje, odobrene organizacije za održavanje prema dijelu M.A. poddijelu F i osoblja koje izdaje potvrde; ili 2. u slučaju potvrde o vraćanju u uporabu prema podstavku (b)2, identitet i, prema potrebi, broj dozvole osoblja koje izdaje potvrde, a koje izdaje takvu potvrdu.

(e) Ne uzimajući u obzir stavak (b), u slučaju nepotpunog održavanja, takva se činjenica unosi u potvrdu o vraćanju zrakoplova u uporabu prije izdavanja takve potvrde.

(f) Potvrda o vraćanju u uporabu ne smije se izdati u slučaju poznatog nepoštovanja zahtjeva koje ozbiljno ugrožava sigurnost leta.

M.A.802. Potvrda o vraćanju sastavnog dijela u uporabu

(a) Potvrda o vraćanju u uporabu izdaje se po okončanju svakog održavanja sastavnog dijela zrakoplova dok je uklonjen sa zrakoplova.

(b) Ovlaštena potvrda o vraćanju u uporabu, označena kao Obrazac EASA 1 za države članice, čini potvrdu o vraćanju sastavnog dijela zrakoplova u uporabu.

M.A.803. Ovlaštenje pilota-vlasnika

(a) Pilot-vlasnik je osoba koja je u posjedu ili zajedničkom posjedu zrakoplova koji se održava i ima važeću pilotsku dozvolu s odgovarajućim ovlaštenjem za tip ili klasu.

(b) Za bilo koji zrakoplov u privatnoj upotrebi jednostavnog dizajna s najvećom uzletnom masom manjom od 2 730 kg, jedrilicu i balon, pilot-vlasnik smije izdati potvrdu o vraćanju u uporabu nakon ograničenog održavanja od pilota-vlasnika navedenog u Dodatku VIII.

(c) Ograničeno održavanje od pilota-vlasnika utvrđuje se u programu održavanja zrakoplova prema dijelu M.A.302.

(d) Potvrda o vraćanju u uporabu mora se unijeti u tehničke knjige i sadržavati osnovne podatke o provedenom održavanju, datum kad je takvo održavanje dovršeno i identitet i broj pilotske dozvole pilota-vlasnika koji izdaje takvu potvrdu.

PODDIO I.

POTVRDA O PROVJERI PLOVIDBENOSTI

M.A.901. Provjera plovidbenosti zrakoplova

Kako bi se zajamčila valjanost svjedodžbe o plovidbenosti zrakoplova, potrebno je periodički izvršiti provjeru plovidbenosti zrakoplova i njegove evidencije o kontinuiranoj plovidbenosti.

(a) Potvrda o provjeri plovidbenosti izdaje se u skladu s Dodatkom III. (Obrazac EASA 15a ili 15b) po okončanju zadovoljavajuće provjere plovidbenosti i važi godinu dana.

(b) Zrakoplov u kontroliranom okruženju je zrakoplov koji stalno vodi odobrena organizacija za vođenje kontinuirane plovidbenosti u skladu s dijelom M.A. poddijelom G, koji nije mijenjao organizacije u prethodnih 12 mjeseci i koji održava odobrena organizacija za održavanje. To uključuje održavanje obavljeno prema dijelu M.A.803.(b) i vraćanje u uporabu prema dijelu M.A.801.(b)2 ili M.A.801.(b)3.

(c) Ako je zrakoplov u kontroliranom okruženju, organizacija za vođenje kontinuirane plovidbenosti koja vodi zrakoplov smije, ako je na odgovarajući način odobrena: 1. izdavati potvrde o provjeri plovidbenosti u skladu s dijelom M.A.710. te; 2. za potvrde o provjeri plovidbenosti koje je izdala, kad je zrakoplov ostao u kontroliranom okruženju, dva puta produljiti važenje potvrde o provjeri plovidbenosti, svaki put za razdoblje od godine dana. Potvrda o provjeri plovidbenosti ne smije se produljiti ako je organizacija svjesna ili ima razloga vjerovati da zrakoplov nije u plovidbenom stanju.

(d) Ako zrakoplov nije unutar kontroliranog okruženja ili ga vodi odobrena organizacija za vođenje kontinuirane plovidbenosti prema dijelu M.A. poddijelu G, koja nije ovlaštena za provođenje provjere plovidbenosti, potvrdu o provjeri plovidbenosti izdaje nadležno tijelo nakon zadovoljavajuće procjene na temelju preporuke koju je dala odgovarajuće odobrena organizacija za vođenje kontinuirane plovidbenosti, koja je poslana zajedno sa zahtjevom vlasnika ili operatora. Ta se preporuka temelji na provjeri plovidbenosti provedenoj u skladu s dijelom M.A.710.

(e) Kada god okolnosti ukazuju na potencijalnu opasnost po sigurnost, nadležno tijelo može odlučiti samo provesti provjeru plovidbenosti i izdati potvrdu o provjeri plovidbenosti. U tom slučaju, vlasnik ili operator nadležnom tijelu osigurava: — dokumentaciju koju zahtijeva nadležno tijelo, — prikladan smještaj za njegovo osoblje na odgovarajućoj lokaciji, te — kada je to potrebno, potporu osoblja osposobljenog na odgovarajući način u skladu s dijelom 66.

M.A.902. Valjanost potvrde o provjeri plovidbenosti

(a) Potvrda o provjeri plovidbenosti postaje nevažećom ako: 1. je privremeno ili trajno oduzeta; ili 2. je svjedodžba o plovidbenosti privremeno ili trajno oduzeta; ili 3. zrakoplov nije u registru zrakoplova države članice; ili 4. se potvrda o tipu prema kojoj je izdana svjedodžba o plovidbenosti privremeno ili trajno oduzme.

(b) Zrakoplov ne smije letjeti ako je svjedodžba o plovidbenosti nevažeća ili ako: 1. kontinuirana plovidbenost zrakoplova ili bilo kojeg sastavnog dijela ugrađenog u zrakoplov ne zadovoljava zahtjeve ovog dijela ili; 2. zrakoplov ne ostane sukladan s dizajnom tipa koji je odobrila Agencija; ili 3. se zrakoplov koristio izvan ograničenja odobrenog letačkog priručnika ili svjedodžbe o plovidbenosti, bez poduzimanja odgovarajućeg postupka; ili 4. je zrakoplov sudjelovao u nesreći ili događaju ugrožavanja sigurnosti letenja koji utječu na plovidbenost zrakoplova, bez naknadnog odgovarajućeg postupka za ponovno uspostavljanje plovidbenosti; ili 5. preinaka ili popravak nisu odobreni u skladu s dijelom 21.

(c) Po odricanju ili trajnom oduzimanju, potvrda o provjeri plovidbenosti vraća se nadležnom tijelu.

M.A.903. Prijenos registracije zrakoplova unutar EU-a

(a) Pri prijenosu registracije zrakoplova unutar EU-a, podnositelj zahtjeva: 1. obavješćuje prethodnu državu članicu u kojoj će državi članici biti registriran, a zatim; 2. podnosi zahtjev novoj državi članici za izdavanje nove svjedodžbe o plovidbenosti u skladu s dijelom 21.

(b) Ne uzimajući u obzir M.A.902.(a) (3), prethodna potvrda o provjeri plovidbenosti ostaje važeća do svog datuma isteka.

M.A.904. Provjera plovidbenosti zrakoplova uvezenog u EU

(a) Kod uvoza zrakoplova u državu članicu iz neke treće zemlje, podnositelj zahtjeva: 1. podnosi zahtjev državi članici u kojoj se zrakoplov registrira za izdavanje nove svjedodžbe o plovidbenosti u skladu s dijelom 21.; te 2. nalaže provođenje provjere plovidbenosti od odgovarajuće odobrene organizacije za vođenje kontinuirane plovidbenosti; te 3. nalaže provođenje cjelokupnog održavanja kako to zahtijeva organizacija za vođenje kontinuirane plovidbenosti.

(b) Kada se uvjeri da zrakoplov ispunjava sve relevantne zahtjeve, organizacija za vođenje kontinuirane plovidbenosti šalje dokumentiranu preporuku za izdavanje potvrda o provjeri plovidbenosti državi članici u kojoj se zrakoplov registrira.

(c) Vlasnik dopušta pristup zrakoplovu radi pregleda od države članice u kojoj se zrakoplov registrira.

(d) Novu svjedodžbu o plovidbenosti izdaje država članica u kojoj se zrakoplov registrira nakon što se uvjeri da je zrakoplov sukladan s propisanim zahtjevima iz dijela 21.

(e) Država članica izdaje i potvrdu o provjeri plovidbenosti koja uobičajeno vrijedi godinu dana osim ako država članica ima neki sigurnosni razlog za ograničenje valjanosti.

M.A.905. Nalazi

(a) Nalaz 1. stupnja je svako značajno nepoštovanje zahtjeva iz dijela M koje smanjuje sigurnosni standard i ozbiljno ugrožava sigurnost leta.

(b) Nalaz 2. stupnja je svako nepoštovanje zahtjeva iz dijela M koje bi moglo smanjiti sigurnosni standard i eventualno ugroziti sigurnost leta.

(c) Nakon primitka obavijesti o nalazima u skladu s dijelom M.B.303., osoba ili organizacija odgovorna prema M.A.201. utvrđuje plan za korektivni postupak i podnosi dokaze o korektivnim radnjama na zadovoljstvo nadležnog tijela unutar vremenskog razdoblja dogovorenog s tim tijelom, uključujući i odgovarajuće korektive radnje radi sprečavanja ponovne pojave nalaza i temeljnog uzroka za njegovo nastajanje.

ODJELJAK B

POSTUPAK ZA NADLEŽNA TIJELA

PODDIO A

OPĆENITO

M.B.101. Područje primjene

Ovim se dijelom utvrđuju upravni zahtjevi koje moraju poštovati nadležna tijela zadužena za primjenu i provođenje odjeljka A ovog dijela.

M.B. 102. Nadležno tijelo

(a) Općenito

Država članica određuje nadležno tijelo kojemu su dodijeljene odgovornosti za izdavanje, produljivanje, mijenjanje, privremeno ili trajno oduzimanje potvrda i za nadzor kontinuirane plovidbenosti. To nadležno tijelo uspostavlja dokumentirane postupke i organizacijsku strukturu.

(b) Potencijali

Broj osoblja treba biti odgovarajući za provođenje zahtjeva kako je navedeno u ovom dijelu.

(c) Kvalificiranost i osposobljavanje

Sve osoblje uključeno u aktivnosti iz dijela M mora biti na odgovarajući način osposobljeno, posjedovati znanje, iskustvo, početnu obuku i kontinuiranu obuku za provođenje povjerenih mu zadataka.

(d) Postupci

Nadležno tijelo utvrđuje postupke kojima se utvrđuje kako se može postići sukladnost s ovim dijelom.

Postupci se pregledavaju te izmjenjuju radi zajamčivanja kontinuirane sukladnosti.

M.B.103. Prihvatljivi načini za postizanje sukladnosti

Agencija priprema prihvatljive načine za postizanje sukladnosti koje države članice mogu koristiti za uspostavljanje sukladnosti s ovim dijelom. Kad se poštuju prihvatljiva sredstva za postizanje sukladnosti, povezani zahtjevi iz ovog dijela smatraju se ispunjenim.

M.B. 104. Vođenje evidencije

(a) Nadležna tijela utvrđuju sustav za vođenje evidencije koji omogućuje prikladnu mogućnost praćenja postupaka za izdavanje, produljenje, mijenjanje, privremeno ili trajno oduzimanje svake potvrde.

(b) Evidencija za nadzor nad odobrenim organizacijama prema dijelu M treba najmanje uključivati sljedeće: 1. zahtjev za odobrenje organizacije; 2. potvrdu o odobrenju organizacije uključujući sve promjene; 3. presliku programa provjere u kojoj se navode datumi kada provjere treba provesti i kad su bile provedene; 4. kontinuiranu evidenciju nadležnog tijela o nadzoru uključujući svu evidenciju o provjerama; 5. preslike sve relevantne korespondencije; 6. pojedinosti o postupcima izuzeća i izvršenja; 7. sve izvještaje drugih nadležnih tijela vezane uz nadzor organizacije; 8. priručnik organizacije ili priručnik organizacije i izmjene; 9. presliku drugih dokumenata koje je izravno odobrilo nadležno tijelo.

(c) Razdoblje čuvanja evidencije iz stavka (b) traje najmanje četiri godine.

(d) Minimalna evidencija za nadzor nad svakim zrakoplovom uključuje barem presliku: 1. svjedodžbe o plovidbenosti zrakoplova; 2. potvrde o provjeri plovidbenosti; 3. preporuke organizacije prema dijelu A, poddijelu G; 4. izvještaje s provjera plovidbenosti koje je izravno provela država članica; 5. svu relevantnu korespondenciju koja se odnosi na zrakoplov; 6. pojedinosti o postupcima izuzeća i izvršenja; 7. sve dokumente koje je izravno odobrilo nadležno tijelo kako je navedeno u dijelu M.B. poddijelu B.

(e) Evidencija navedena u stavku (d) čuva se do dvije godine nakon trajnog povlačenja zrakoplova iz uporabe.

(f) Sva evidencija navedena u dijelu M.B.104. mora biti dostupna na zahtjev neke druge države članice ili Agencije.

M.B.105. Međusobna razmjena podataka

(a) Kako bi pridonijela poboljšanju zračne sigurnosti, nadležna tijela međusobno razmjenjuju sve potrebne podatke u skladu s člankom 11. Osnovne uredbe.

(b) Ne dovodeći u pitanje nadležnost država članica, u slučaju potencijalne opasnosti za sigurnost koja uključuje nekoliko država članica, dotična nadležna tijela međusobno si pomažu u provođenju potrebnog nadzornog postupka.

PODDIO B

ODGOVORNOST

M.B.201. Odgovornosti

Nadležna tijela iz dijela M.l odgovorna su za provođenje pregleda i ispitivanja radi provjere sukladnosti sa zahtjevima iz ovog dijela.

PODDIO C

KONTINUIRANA PLOVIDBENOST

M.B.301. Program održavanja

(a) Nadležno tijelo potvrđuje da je program održavanja sukladan s dijelom M.A.302.

(b) Osim ako je navedeno drukčije u dijelu M.A.302.(e) program održavanja i njegove izmjene izravno odobrava nadležno tijelo.

(c) U slučaju neizravnog odobrenja, postupke programa održavanja odobrava nadležno tijelo priručnikom o vođenju kontinuirane plovidbenosti.

(d) Radi odobravanja programa održavanja prema stavku (b), nadležno tijelo mora imati pristup do svih podataka koji se zahtijevaju u dijelu M.A.302.(c) i (d).

M.B.302. Izuzeća

Nadležno tijelo evidentira i čuva sva izuzeća dopuštena u skladu s člankom 10. stavkom (3) Osnovne uredbe.

M.B.303. Praćenje kontinuirane plovidbenosti zrakoplova

(a) Svako nadležno tijelo priprema program provjere za praćenje statusa plovidbenosti flote zrakoplova u svom registru.

(b) Program provjere uključuje preglede uzoraka proizvoda zrakoplova.

(c) Potrebno je izraditi program uzimajući u obzir broj zrakoplova u registru, lokalno znanje i prethodne aktivnosti nadziranja.

(d) Provjera proizvoda usredotočena je na određeni broj elemenata ključnih za plovidbenost i označivanje svih nalaza. Nadalje, nadležno tijelo analizira svaki nalaz kako bi odredilo njegov glavni uzrok.

(e) Svi se nalazi potvrđuju pisanim putem osobi ili organizaciji odgovornoj prema dijelu M.A.201.

(f) Nadležno tijelo evidentira sve nalaze, postupke zaključivanja i preporuke.

(g) Ako se tijekom provjera zrakoplova otkriju dokazi koji ukazuju na nepoštovanje zahtjeva iz dijela M, nadležno tijelo poduzima postupke u skladu s dijelom M.B.903.

(h) Ako osnovni uzrok nalaza ukazuje na neusklađenost s bilo kojim poddijelom ili drugim dijelom, takva se neusklađenost rješava kako je propisano u relevantnom dijelu.

M.B.304. Trajno oduzimanje, privremeno oduzimanje i ograničenje

Nadležno tijelo:

(a) privremeno oduzima potvrdu o provjeri plovidbenosti iz utemeljenih razloga u slučaju potencijalne opasnosti po sigurnost ili;

(b) privremeno oduzima, trajno oduzima ili ograničava potvrdu o provjeri plovidbenosti u skladu s dijelom M.B.303.(g).

PODDIO D

STANDARDI ODRŽAVANJA

(potrebno razraditi na odgovarajući način)

PODDIO E

SASTAVNI DIJELOVI

(potrebno razraditi na odgovarajući način)

PODDIO F

ORGANIZACIJA ZA ODRŽAVANJE

M.B.601. Zahtjev

Kada su objekti za održavanje locirani u više od jedne države članice ispitivanje i kontinuirani nadzor nad odobrenjem se provodi u suradnji s nadležnim tijelima koje su imenovale države članice na čijem se državnom području nalaze drugi objekti za održavanje.

M.B.602. Početno odobrenje

(a) Pod uvjetom da su zadovoljeni zahtjevi iz dijela M.A.606.(a) i (b), nadležno tijelo podnositelju zahtjeva pisanim putem službeno naznačuje svoje prihvaćanje osoblja prema dijelu M.A.606.(a) i (b).

(b) Nadležno tijelo utvrđuje da su postupci utvrđeni u priručniku organizacije za održavanje sukladni s dijelom M.A. poddijelom F i jamči potpisivanje izjave o obvezi od strane odgovornog rukovoditelja.

(c) Nadležno tijelo provjerava ispunjava li organizacija zahtjeve iz dijela M.A. poddijela F.

(d) Sastanak s odgovornim rukovoditeljem saziva se najmanje jednom tijekom ispitivanja radi odobrenja kako bi se osiguralo da on/ona u cijelosti razumije značenje odobrenja i razlog za potpisivanje obveze organizacije o ispunjavanju postupaka utvrđenih u priručniku.

(e) Svi se nalazi pisanim putem potvrđuju organizaciji koja je podnositelj zahtjeva.

(f) Nadležno tijelo evidentira sve nalaze, postupke zaključivanja (postupke potrebne da bi se zaključio neki nalaz) i preporuke.

(g) Za početno odobrenje organizacija ispravlja sve nalaze, a nadležno tijelo ih zaključuje prije nego što je moguće izdati odobrenje.

M.B.603. Izdavanje odobrenja

(a) Nadležno tijelo izdaje podnositelju zahtjeva potvrdu o odobrenju na obrascu EASA 3 (Dodatak V.) uključujući opseg odobrenja, kada organizacija za održavanje ispunjava važeće stavke tog dijela.

(b) Nadležno tijelo navodi uvjete priložene odobrenju na obrascu potvrde o odobrenju EASA 3.

(c) Referentni je broj uključen u obrazac potvrde o odobrenju EASA 3 na način koji utvrđuje Agencija.

M.B.604. Kontinuirani nadzor

(a) Nadležno tijelo pohranjuje i ažurira programski ispis za svaku odobrenu organizaciju za održavanje prema dijelu M.A. poddijelu F koja je pod njegovim nadzorom, datume kad se trebaju izvršiti kontrolne posjete i kad su takve kontrolne posjete izvršene.

(b) Svaka organizacija u cijelosti se pregledava u razdobljima ne duljim od 24 mjeseca.

(c) Svi se nalazi potvrđuju pisanim putem organizaciji koja je podnositelj zahtjeva.

(d) Nadležno tijelo evidentira sve nalaze, postupke zaključivanja (postupke potrebne da bi se zaključio neki nalaz) i preporuke.

(e) Sastanak s odgovornim rukovoditeljem saziva se najmanje jednom u svaka 24 mjeseca kako bi se zajamčila njegova/njezina informiranost o značajnim pitanjima koja nastaju prilikom provjera.

M.B.605. Nalazi

(a) Kada se tijekom provjera ili drugim putem pronađu dokazi koji pokazuju neusklađenost sa zahtjevom iz dijela M, nadležno tijelo poduzima sljedeće korake: 1. Za nalaze 1. stupnja, nadležno tijelo odmah poduzima korake kako bi se odobrenje organizacije za održavanje u cijelosti ili djelomično trajno oduzelo, ograničilo ili privremeno oduzelo, ovisno o opsegu nalaza 1. stupnja, sve dok ta organizacija ne provede uspješni korektivni postupak. 2. Za nalaze 2. stupnja, nadležno tijelo odobrava razdoblje za korektivni postupak koji odgovara naravi nalaza, a koji ne smije biti duži od tri mjeseca. Pod određenim okolnostima, na kraju tog prvog razdoblja i ovisno o naravi nalaza, nadležno tijelo može produžiti to tromjesečno razdoblje uz uvjet zadovoljavajućeg plana za korektivni postupak.

(b) Nadležno tijelo poduzima korake kako bi se u cijelosti ili djelomično privremeno oduzelo odobrenje u slučaju nepoštovanja vremenskog okvira koje je odobrilo nadležno tijelo.

M.B.606. Izmjene

(a) U slučaju izravnog odobrenja izmjena priručnika koje je dala organizacija za održavanje, nadležno tijelo provjerava jesu li postupci utvrđeni u priručniku u skladu s dijelom M prije službene obavijesti odobrene organizacije o odobrenju.

(b) U slučaju neizravnog odobrenja izmjena priručnika koje je dala organizacija za održavanje, nadležno tijelo jamči postojanje odgovarajuće kontrole nad odobrenjem svih izmjena priručnika.

(c) Nadležno tijelo može propisati uvjete prema kojima odobrena organizacija za održavanje prema dijelu M.A. poddijelu F smije poslovati tijekom takvih promjena ako ne odluči privremeno oduzeti odobrenje.

M.B.607. Ukidanje, privremeno oduzimanje i ograničenje odobrenja

Nadležno tijelo:

(a) privremeno oduzima potvrdu o provjeri plovidbenosti iz utemeljenih razloga u slučaju potencijalne opasnosti po sigurnost ili;

(b) privremeno oduzima, ukida ili ograničava potvrdu o provjeri plovidbenosti u skladu s dijelom M.B.605.

PODDIO G

ORGANIZACIJA ZA VOĐENJE KONTINUIRANE PLOVIDBENOSTI

M.B.701. Zahtjev

(a) Za komercijalni zračni prijevoz nadležno tijelo prima na odobrenje početni zahtjev za svjedodžbu zračnog prijevoznika i, prema potrebi, svaku izmjenu za koju se podnosi zahtjev i za svaki tip zrakoplova koji će se koristiti: 1. priručnik o vođenju kontinuirane plovidbenosti; 2. program zračnog prijevoznika za održavanje zrakoplova; 3. tehnička knjiga zrakoplova; 4. ako je prikladno, tehničku specifikaciju ugovora o održavanju između operatora i odobrene organizacije za održavanje prema dijelu 145.

(b) Kada se objekti nalaze u više od jedne države članice kontrola i kontinuirani nadzor odobrenja provodi se u suradnji s nadležnim tijelima koje su imenovale države članice na čijem se državnom području nalaze drugi objekti.

M.B.702. Početno odobrenje

(a) Pod uvjetom da su zadovoljeni zahtjevi iz dijela M.A.706.(a), (c), (d) i M.A.707., nadležno tijelo podnositelju zahtjeva pisanim putem službeno naznačuje svoje prihvaćanje osoblja prema dijelu M.A.706.(a), (c), (d) i M.A.707.

(b) Nadležno tijelo utvrđuje da su postupci utvrđeni u priručniku o vođenju kontinuirane plovidbenosti u sukladnosti s dijelom M.A. poddijelom G i jamči potpisivanje izjave o obvezi od strane odgovornog rukovoditelja.

(c) Nadležno tijelo potvrđuje usklađenost organizacije sa zahtjevima iz dijela M.A. poddijela G.

(d) Sastanak s odgovornim rukovoditeljem saziva se najmanje jednom tijekom ispitivanja radi odobrenja kako bi se zajamčilo njegovo/njezino potpuno razumijevanje značaja odobrenja i razloga za potpisivanje obveze od organizacije o poštovanju postupaka utvrđenih u priručniku o vođenju kontinuirane plovidbenosti.

(e) Svi se nalazi potvrđuju pisanim putem organizaciji koja je podnositelj zahtjeva.

(f) Nadležno tijelo evidentira sve nalaze, postupke zaključivanja (postupke potrebne da bi se zaključio neki nalaz) i preporuke.

(g) Za početno odobrenje organizacija ispravlja sve nalaze, a nadležno tijelo ih zaključuje prije nego što je moguće izdati odobrenje.

M.B.703. Izdavanje odobrenja

(a) Nadležno tijelo izdaje podnositelju zahtjeva potvrdu o odobrenju na obrascu EASA 14 (Dodatak VI.) uključujući opseg odobrenja, kada organizacija za održavanje ispunjava važeće stavke dijela M.A. poddijela G.

(b) Nadležno tijelo navodi uvjete priložene odobrenju na obrascu potvrde o odobrenju EASA 14.

(c) Referentni je broj uključen u obrazac potvrde o odobrenju EASA 14 na način koji utvrđuje Agencija.

(d) U slučaju komercijalnog zračnog prijevoza, podaci sadržani na obrascu EASA 14 bit će uključeni u potvrdu zračnog prijevoznika.

M.B.704. Kontinuirani nadzor

(a) Nadležno tijelo pohranjuje i ažurira programski ispis za svaku odobrenu organizaciju za vođenje kontinuiranom plovidbenosti prema dijelu M.A. poddijelu G koja je pod njegovim nadzorom, datume kad se trebaju izvršiti kontrolne posjete i kad su takve kontrolne posjete izvršene.

(b) Svaka organizacija u cijelosti se pregledava u razdobljima ne duljim od 24 mjeseca.

(c) U razdoblju od svaka 24 mjeseca pregledava se i mjerodavan uzorak zrakoplova koji vodi odobrena organizacija u skladu s dijelom M.B. poddijelom G. Nadležno tijelo odlučuje o veličini uzorka na temelju rezultata prijašnjih provjera i prethodnih pregleda proizvoda.

(d) Svi se nalazi potvrđuju pisanim putem organizaciji koja je podnositelj zahtjeva.

(e) Nadležno tijelo evidentira sve nalaze, postupke zaključivanja (postupke potrebne da bi se zaključio neki nalaz) i preporuke.

(f) Sastanak s odgovornim rukovoditeljem saziva se najmanje jednom u svaka 24 mjeseca kako bi se zajamčila njegova/njezina informiranost o značajnim pitanjima koja nastaju prilikom provjera.

M.B.705. Nalazi

(a) Kada se tijekom provjera ili drugim putem pronađu dokazi koji pokazuju neusklađenost sa zahtjevom iz dijela M, nadležno tijelo poduzima sljedeće korake: 1. Za nalaze 1. stupnja, nadležno tijelo odmah poduzima korake kako bi se odobrenje organizacije za vođenje kontinuirane plovidbenosti u cijelosti ili djelomično trajno oduzelo, ograničilo ili privremeno oduzelo, ovisno o opsegu nalaza 1. stupnja, sve dok ta organizacija ne provede uspješni korektivni postupak. 2. Za nalaze 2. stupnja, nadležno tijelo odobrava razdoblje za korektivni postupak koji odgovara naravi nalaza, a koji ne smije biti duži od tri mjeseca. Pod određenim okolnostima, na kraju tog prvog razdoblja i ovisno o naravi nalaza, nadležno tijelo može produžiti to tromjesečno razdoblje uz uvjet zadovoljavajućeg plana za korektivni postupak.

(b) Nadležno tijelo poduzima korake kako bi se u cijelosti ili djelomično privremeno oduzelo odobrenje u slučaju nepoštovanja vremenskog okvira koje je odobrilo nadležno tijelo.

M.B.706. Izmjene

(a) U slučaju izravnog odobrenja izmjena priručnika vođenja kontinuirane plovidbenosti, nadležno tijelo provjerava jesu li postupci utvrđeni u priručniku u skladu s dijelom M prije službene obavijesti odobrene organizacije o odobrenju.

(b) U slučaju neizravnog odobrenja izmjena priručnika vođenja kontinuirane plovidbenosti, nadležno tijelo jamči postojanje odgovarajuće kontrole nad odobrenjem svih izmjena priručnika.

(c) Nadležno tijelo može propisati uvjete prema kojima odobrena organizacija za održavanje prema dijelu M.A. poddijelu F smije poslovati tijekom takvih promjena ako ne odluči privremeno oduzeti odobrenja.

M.B.707. Ukidanje, privremeno oduzimanje i ograničenje odobrenja

Nadležno tijelo:

(a) privremeno oduzima potvrdu o provjeri plovidbenosti iz utemeljenih razloga u slučaju potencijalne opasnosti po sigurnost ili;

(b) privremeno oduzima, ukida ili ograničava potvrdu o provjeri plovidbenosti u skladu s dijelom M.B.705.

PODDIO H

POTVRDA O VRAĆANJU U UPORABU (CERTIFICATE OF RELEASE TO SERVICE – CRS)

(potrebno razraditi na odgovarajući način)

PODDIO I.

POTVRDA O PROVJERI PLOVIDBENOSTI

M.B.901. Ocjena preporuka

Po primitku zahtjeva i pripadajuće preporuke za potvrdu o provjeri plovidbenosti u skladu s dijelom M.A.902.(d):

1. Odgovarajuće osposobljeno osoblje iz nadležnog tijela provjerava da se izjavom o usklađenosti sadržana u preporuci dokazuje da je izvršena cjelovita provjera plovidbenosti prema dijelu M.A.710.

2. Nadležno tijelo ispituje i može zatražiti daljnje informacije koje će potkrijepiti ocjenu preporuke.

M.B.902. Provjera plovidbenosti od nadležnog tijela

(a) Kad nadležno tijelo odluči izvršiti provjeru plovidbenosti i izdati obrazac EASA 15a (Dodatak III.) potvrde o provjeri plovidbenosti, nadležno tijelo provodi provjeru plovidbenosti u skladu s propisanim zahtjevima prema dijelu M.A.710.

(b) Nadležno tijelo ima odgovarajuće osoblje za provjeru plovidbenosti koje provodi provjeru plovidbenosti. Osoblje treba imati: 1. najmanje pet godina iskustva u području kontinuirane plovidbenosti te; 2. posjedovati odgovarajuću dozvolu prema dijelu 66. ili diplomu iz aeronautike ili istovrijednu diplomu te; 3. biti formalno osposobljen za aeronautičko održavanje te; 4. biti na položaju s odgovarajućim odgovornostima.

(c) Nadležno tijelo treba voditi evidenciju svog osoblja za provjeru plovidbenosti koja uključuje podatke o odgovarajućoj osposobljenosti, sažetak relevantnog iskustva u vođenju kontinuirane plovidbenost i osposobljavanja.

(d) Nadležno tijelo ima pristup do važećih podataka kako je utvrđeno u dijelu M.A.305., M.A.306. i M.A.401. kod provođenja provjere plovidbenosti.

M.B.903. Nalazi

Ako se tijekom provjera zrakoplova ili drugim putem pronađu dokazi koji pokazuju neusklađenost sa zahtjevom iz dijela M, nadležno tijelo poduzima sljedeće korake:

1. za nalaze 1. stupnja, nadležno tijelo zahtijeva odgovarajući korektivni postupak koji se poduzima prije daljnjeg leta i nadležno tijelo odmah poduzima korake za trajno ili privremeno oduzimanje potvrde o provjeri plovidbenosti;

2. za nalaze 2. stupnja, korektivni postupak koji traži nadležno tijelo treba biti prikladan naravi nalaza.

Dodatak I.

Sporazum o kontinuiranoj plovidbenosti

1. Kad vlasnik u skladu s dijelom M.A.201. sklopi ugovor s odobrenom organizacijom za kontinuiranu plovidbenost prema dijelu M.A. poddijelu G za provođenje poslova vezanih uz vođenje kontinuirane plovidbenosti, vlasnik na zahtjev nadležnog tijela šalje primjerak sporazuma nadležnom tijelu države članice u kojoj je izvršena registracija nakon što ga potpišu obje strane.

2. Potrebno je sastaviti sporazum u kojem će se uzeti u obzir zahtjevi dijela M i utvrditi obveze potpisnika u odnosu na kontinuiranu plovidbenost zrakoplova.

3. Sporazum sadrži najmanje: — registraciju zrakoplova, — tip zrakoplova, — serijski broj zrakoplova, — podatke o vlasniku zrakoplova ili registriranom najmoprimcu ili o društvu uključujući adresu, podatke o organizaciji za kontinuiranu plovidbenost odobrenoj prema dijelu M.A. poddijelu G uključujući adresu.

4. U sporazumu se navodi sljedeće: „Vlasnik povjerava odobrenoj organizaciji vođenje kontinuirane plovidbenosti zrakoplova, razvoj programa održavanja koji odobravaju tijela za plovidbenost države članice u kojoj je zrakoplov registriran i organizaciju održavanja zrakoplova prema navedenom programu održavanja u odobrenoj organizaciji. Prema ovom se sporazumu oba potpisnika obvezuju ispuniti svoje obveze po tom sporazumu. Vlasnik potvrđuje da, koliko najbolje zna, sve informacije o kontinuiranoj plovidbenosti zrakoplova, koje su dane odobrenoj organizaciji jesu i bit će točne i da se zrakoplov neće mijenjati bez prethodnog odobrenja odobrene organizacije. U slučaju nepoštovanja ovog sporazuma od bilo kojeg potpisnika isti će postati ništavan. U takvom slučaju vlasnik zadržava potpunu odgovornost za svaki zadaća povezan s kontinuiranom plovidbenosti zrakoplova i vlasnik se obvezuje u roku od dva puna tjedna obavijestiti o tome nadležna tijela države članice u kojoj je izvršena registracija.”

5. Kad vlasnik sklopi ugovor s organizacijom za kontinuiranu plovidbenost odobrenu prema dijelu M.A. poddijelu G u skladu s dijelom M.A.201., obveze svake strane međusobno se dijele kako slijedi: 5.1. Obveze odobrene organizacije: 1. imati tip zrakoplova unutar njegovog odobrenja; 2. poštovati niže navedene uvjete za održavanje kontinuirane plovidbenosti zrakoplova: — razviti program održavanja zrakoplova, uključujući sve razvijene programe pouzdanosti, — organizirati odobrenje programa za održavanje zrakoplova, — nakon odobrenja, vlasniku dati primjerak programa za održavanje zrakoplova, — organizirati povezani pregled s prethodnim programom održavanja zrakoplova, — organizirati da cjelokupno održavanje izvrši odobrena organizacija za održavanje, — organizirati primjenu svih važećih naredbi o plovidbenosti, — organizirati da odobrena organizacija za održavanje ukloni sve kvarove koji se otkriju pri planiranom održavanju ili koje je prijavio vlasnik, — koordinirati planirano održavanje, primjenu naredbi o plovidbenosti, zamjenu dijelova s ograničenim vijekom trajanja i zahtjeve za pregled sastavnih dijelova, — svaki put obavijestiti vlasnika o dovoženju zrakoplova odobrenoj organizaciji za održavanje, — voditi svu tehničku evidenciju, — pohraniti svu tehničku evidenciju; 3. organizirati odobrenje svih i bilo kojih izmjena na zrakoplovu prema dijelu 21. prije konkretiziranja; 4. organizirati odobrenje svih i bilo kojih popravaka na zrakoplovu prema dijelu 21. prije provođenja; 5. obavijestiti tijela za plovidbenost države članice registracije svaki put kada vlasnik ne dovede zrakoplov odobrenoj organizaciji za održavanje od vlasnika kako to zahtijeva odobrena organizacija; 6. obavijestiti tijela za plovidbenost države članice u kojoj je izvršena registracija o svakom nepoštovanju sadašnjeg sporazuma; 7. izvršiti svaku potrebnu provjeru plovidbenosti i ispuniti potvrdu o provjeri plovidbenosti ili preporuku državi članici u kojoj je izvršena registracija; 8. provesti sva izvještavanja o događajima koje zahtijevaju mjerodavni propisi; 9. obavijestiti tijela države članice u kojoj je izvršena registracija svaki put kad bilo koja strana otkaže ovaj sporazum. 5.2. Obveze vlasnika: 1. općenito razumjeti odobreni program održavanja; 2. općenito razumjeti dio M; 3. dovesti zrakoplov odobrenoj organizaciji za održavanje dogovorenoj s odobrenom organizacijom u određeno vrijeme utvrđeno u zahtjevu odobrene organizacije; 4. ne vršiti preinake na zrakoplovu bez prethodnog savjetovanja s odobrenom organizacijom; 5. obavijestiti odobrenu organizaciju o svom posebnom održavanju koje je provedeno bez znanja i kontrole odobrene organizacije; 6. podnositi izvještaj odobrenoj organizaciji kroz knjigu o svim kvarovima pronađenim prilikom operacija; 7. obavijestiti tijela države članice u kojoj je izvršena registracija o otkazivanju ovog sporazuma od bilo koje strane; 8. obavijestiti tijela države članice u kojoj je izvršena registracija i odobrene organizacije o svakoj prodaji zrakoplova; 9. izvještavati o svim događajima, kako se zahtijeva mjerodavnim propisima.

Dodatak II.

Obrazac EASA 1

Uporaba Obrasca EASA 1 za održavanje

1. OPĆENITO

Potvrda je sukladna priloženom formatu, uključujući brojeve polja u smislu da svako polje mora biti smješteno prema zadanom obrascu. Međutim, veličina svakog polja može se mijenjati kako bi odgovarala pojedinačnom zahtjevu, ali ne u takvom opsegu koji bi potvrdu učinio neprepoznatljivom. Ukupna veličina potvrde može se značajno povećati ili smanjiti sve dokle potvrda ostaje prepoznatljiva i čitljiva. Ako se dvoumite, posavjetujte se sa svojom državom članicom.

Svi ispisi trebaju biti jasni i čitljivi kako bi se omogućilo lako čitanje.

Potvrda treba biti unaprijed otiskana ili izrađena na računalu, ali u svakom slučaju ispis crta i slova mora biti jasan i čitljiv. Unaprijed tiskani tekst dopušten je u skladu s priloženim modelom, ali nisu dopušteni nikakvi drugi navodi na potvrdi.

Prihvatljivi su engleski i, gdje je to relevantno, jezik (jezici) dotične države članice.

Potvrda se može popuniti na engleskom jeziku kad se koristi za izvoz, inače se može popuniti na službenom jeziku (jezicima) dotične države članice.

Pojedinosti koje se unose u potvrdu mogu se ispisati strojem/računalom ili ručno tiskanim slovima i moraju omogućiti lako čitanje.

Korištenje kratica ograničeno je na minimum.

Prostor koji preostaje na poleđini potvrde izdavatelj potvrde može koristiti za moguće dodatne podatke, no ne smije sadržavati nikakve navode potvrde.

Izvorna potvrda prati stavke, a veza između potvrde i tih stavki mora biti uspostavljena. Organizacija koja je izradila ili održavala dotičnu stavku zadržava presliku potvrde. Kad su format i podaci potvrde u cijelosti izrađeni na računalu, dopustivo je, ako to država članica dopusti, zadržati format i podatke potvrde u sigurnoj bazi podataka.

Kad je jedna potvrda korištena za vraćanje u uporabu niza stavki i te se stavke kasnije međusobno odvoje, na primjer, preko distributera sastavnih dijelova, tada preslika izvorne potvrde mora pratiti takve stavke, a izvornu potvrdu zadržava organizacija koja je primila te stavka. Ako se izvorna potvrda ne zadrži, status vraćanja tih stavki u uporabu mogao bi postati nevaljanim.

NAPOMENA: Nema ograničenja broja preslika potvrde koji se šalje korisniku ili koji zadržava onaj tko je sastavio potvrdu.

Potvrda koja prati neku stavku može se istoj priložiti tako da je se stavi u omotnicu radi dulje trajnosti.

2. POPUNJAVANJE POTVRDE O VRAĆANJU U UPORABU OD STRANE NJENOG SASTAVLJAČA

Osim ako nije drukčije navedeno, kako bi dokument predstavljao važeću potvrdu, podaci moraju biti uneseni u svako polje.

Polje 1. Naziv i zemlja države članice prema čijem je odobrenju potvrda izdana. Te informacije mogu biti tiskane unaprijed.

Polje 2. Unaprijed tiskano „Potvrda o ovlaštenom vraćanju u uporabu/obrazac EASA 1”.

Polje 3. Jedinstven broj unaprijed je otisnut u ovom polju za potrebe kontrole i mogućnosti praćenja potvrde, osim što, u slučaju dokumenta izrađenog na računalu, jedinstven broj ne treba biti ispisan unaprijed kada je računalo programirano da proizvede taj broj.

Polje 4. Puni naziv i adresa plus poštanska adresa ako su različiti od onih odobrene organizacije koja vraća u uporabu stavke na koje se odnosi ova potvrda. Ovo polje može biti ispisano unaprijed. Logotipi itd. su dopušteni ako logotip stane unutar polja.

Polje 5. Njegova je svrha da upućuje na radni nalog/ugovor/fakturu ili bilo koji drugi interni organizacijski postupak tako da se može uspostaviti sustav brzog praćenja.

Polje 6. To je polje predviđeno iz praktičnih razloga za organizaciju koja izdaje potvrdu radi lakšeg upućivanja na polje 13. „Napomene” putem uporabe brojeva stavki. Popunjavanje nije obvezno.

Kad se na potvrdi u uporabu vraća veći broj stavki, dopušteno je koristiti zaseban popis koji međusobno upućuje na potvrdu i popis.

Polje 7. Navodi se naziv ili opis stavke. Prednost ima označivanje prema Ilustriranom katalogu dijelova (IPC-u).

Polje 8. Navedite kataloški broj. Prednost ima označivanje prema IPC-u.

Polje 9. Koristi se za označivanje homologiranih proizvoda za koje su stavke vraćene u uporabu prikladne za ugradnju. Popunjavanje tog polja nije obvezno, ali, ako se koristi, dopušteni su sljedeći unosi:

(a) Specifični ili serijski zrakoplov, motor, elisa ili model pomoćnog uređaja za napajanje ili upućivanje na lako dostupan katalog ili priručnik koji sadrži takve informacije, na primjer: „Cessna 150”.

(b) „Razno”, ako se zna da je prikladan za ugradnju na više od jednog modela homologiranog proizvoda, ako osoba koja daje potvrdu ne želi ograničiti uporabu na ugradnju nekog određenog modela, kada to treba navesti.

(c) „Nepoznato”, ako prikladnost nije poznata, tu kategoriju prvenstveno koristi organizacija za održavanje.

NAPOMENA: Svi podaci u polju 9. ne čine ovlaštenje za ugradnju neke stavke na pojedinačan zrakoplov, motor, elisu ili pomoćni uređaj za napajanje. Korisnik/osoba koja izvodi ugradnju, potvrđuje putem dokumenata kao što su katalog dijelova, servisni bilteni itd., da je dotična stavka prikladna za određenu ugradnju.

Polje 10. Navedite broj stavke koja se vraća u uporabu.

Polje 11. Navedite serijski broj stavke i/ili broj pošiljke, ako je primjenjivo, ako nijedno nije primjenjivo, navedite „N/A” (nije primjenjivo).

Polje 12. Sljedeće riječi u navodnicima, s njihovim definicijama, označavaju njihov status vraćanja u uporabu. U ovom polju treba se navesti jedna riječ ili kombinacija tih riječi:

1. OBNOVLJENO

Obnavljanje nekog dijela pregledom, provjerom i zamjena u skladu s odobrenim standardom (1) radi produljenja vijeka trajanja.

2. PREGLEDANO/PROVJERENO

Ispitivanje nekog dijela kako bi se utvrdila sukladnost s odobrenim standardom (1).

3. PREINAČENO

Izmjena nekog dijela u skladu s odobrenim standardom (1).

4. POPRAVLJENO

Obnavljanje neke stavke do stanja upotrebljivosti u